Benetan arrakastatsua Ika Mizkaren Eibarko saioa — Gaztezulo\nBenetan arrakastatsua Ika Mizkaren Eibarko saioa\nBenetan arrakastatsua Ika Mizkaren Eibarko saioa https://www.gaztezulo.eus/albisteak/benetan-arrakastatsua-ika-mizkaren-eibarko-saioa https://www.gaztezulo.eus/albisteak/benetan-arrakastatsua-ika-mizkaren-eibarko-saioa/@@download/image/ika_mizka_eibar_1384771303.jpg\nIragan ostegunean, azaroak 14, Ika Mizka 2013 zirkuituaren bigarren geraldia egin genuen Eibarren. Bertan parte hartu zuten 12 pertsona ospetsuak, baita EHUren Industria Ingeniaritza Teknikoko Unibertsitate Eskolako gazteak ere, ezin hobeto aritu ziren beren gogoeta partekatu eta irizpideak elkarrekin trukatzen. Azken eta hirugarren geraldia Irunen egingo dugu, abenduaren 3an!\nEgun euritsua izanagatik ere, Eibarko eta inguruko herrietako gazteak gogotsu etorri ziren Ika Mizka 2013 zirkuituaren bigarren saiora. Nerea Alias aurkezlea gidari eta beste 11 aurpegi ezagun solaskide zituztela, 10:00etan eman zioten hasiera lehenengo txandari, eta zizka-mizka artean, arin joan zen lehen ordu eta erdia. Haien ostean etorri zen bigarren ikasle taldea, 100dik gora lagun orotara, eta gai interesgarri bezain korapilatsuak jarri zituzten mahai-gainean: euskaraz bizitzeko dituzten zailtasunak, beren hautuak, inguruan dituztenen jarrerak, sentimenduak, esperientziak… guztia partekatu eta eztabaidatu zuten.\nTelmo Esnal zine zuzendari, Jurdan Ezenarro 101 Gaztelu saioko lehiakide, Jon Andueza idazle eta aktoreare, Iker Lauroba musikari, Jasone Osoro idazle, Alex Txikon mendizale, Eneko Sagardoy eta Ylenia Baglietto Goenkaleko aktore, Jon Esnaola eta Javi Rodil Ze Esatek! taldeko musikari eta Ane Urkiola gidoigile eta kutur eragilearentzat ere esperientzia polita izan zen, eta gustura egon ziren haiek ere gazteekin berriketan.\n13:00ak inguruan amaitu zituzten mahai-inguruak, eta segidan ikasleek eurek prestatutako bertso, musika eta dantza saioari eman zioten hasieran. Dena den, aurpegi ezagunek eta egitasmoaren antolatzaileek ere haiekin dantza egin eta kantatzeko aukera izan zuten.\nParte hartzaile guztiek oso positiboki baloratu zuten saioa, eta etorkizunean ere berauetan aritzeko asmoa azaldu zuten.\nAzken saioa, Irunen\nHala, abenduaren 3an emango diogu amaiera aurtengo zirkuituari Mondragon Unibertsitatearen Irungo Enpresagintza Fakultatean, Bidasoako Campusean. Oraindik gehiegi aurreratu ezin dugun arren, pertsonaia oso interesgarriek hartuko dute parte bertan. Beraz, adi egon, eta zuk ere bertan izan nahi baduzu, eman izena lotura honetan.


Bilbok bat egin dau Kultur Aniztasunaren Munduko Egunagaz - bizkaie.biz\nBizkaie! 2022-05-19 08:47 Pil-pilean\nEragile ugarik hartuko dabe parte maiatzaren 21eko ekitaldietan.\nKanpaina instituzional zabala eta uriko hainbat auzotara helduko diran jarduerak izango dira Kultur Aniztasunaren Munduko Egunaren ardatzak Bilbon, maiatzaren 21ean. Uriburuan batzen diran jatorri ugaritako personek eta kulturek dakarren aberastasuna azpimarratzea helburu, urte osoan egiten dan lanaren erakusgarri izango dira, beraz, zapatuko ekitaldiak.\nBilboko Udalak bultzatutako kanpaina grafikoa Kike Infame artisteak sortu dau. Uriko zubiak erabili ditu aniztasunaren aldeko mezua zabaltzeko, metafora ederra diralako: Bilboko dibersidade kulturalean zehar ibilteko eta berau ezagutzeko gonbidapena da. Kalean bertan ikusi geinke Infameren lana, markesina, horma eta abarretan; baita sare sozialetan eta Udalaren webgunean be.\nKike Infameren sormenaren bidez zabaldutako mezua uritar guztiek kontuan hartzeko modukoa dala uste dau Itziar Urtasun zinegotziak: Duda barik, egin beharreko bidaia da, Bilbo kide dan Kultura arteko Uriak Sareak dino hori. Ganera, maiatzaren 21eko kanpainearen leloa barruan dakar.\nBestetik, Udalak berak eta Unesco Etxeak egitarau zabala atondu dabe maiatzaren 21erako, hiru gidalerro nagusi gogoan: komuniketea, gogoetea egitea eta ospatzea. 12:00etatik 13:00etara, aniztasun kulturalari eta gizarte-kohesinoari buruzko mahai-ingurua egongo da BBK Kunan. Helburua izango da konturatzea ze garrantzitsua dan kultura-aniztasuna eta bere adierazpideak babestu eta sustatzea, gizarte-kohesinoa sortzeko.\nTopaketa horretan hartuko dabe parte bost adituk, bakotxak bere ikuspuntua emoteko. Honeek dira: Emilia Larrondo (soziologo eta DJ mexikarra), Miguel Ángel Puentes (artista plastikoa eta Radio Candelako esatari kolonbiarra), Cruz Noguera (dramaturgo eta antzezle venezuelarra), Nilda Diarte Aguilera (idazle eta antzerkigile argentinarra), eta Betto Snay (hip-hop musikari, kultura-dinamizatzaile eta moda-diseinatzaile angolarra).\nHorrezaz gan, kontzertuak, umeentzako jarduerak eta erakusketak hartuko ditu BBK Kunak maiatzaren 21ean. Eguna biribiltzeko, eraikinaren kanpoaldean, jaialdi edegia egongo da.\nKultur Aniztasunaren Munduko Egunagaz bat egin dabe Bilboko alkarte eta kolektibo gehiagok be. Udalak babestu egin ditu eragileok atondutako jarduerak eta kanpainak, esate baterako, Zazpi Kaleetako Yohn Jauregian egunotan ikugai dagoan Hemengo emakumeak argazki erakusketea, Zabalketa GGKEak dakarrena.\nDiversitours bisita gidatuen beste edizino bat be egingo da egunotan, hain zuzen be, hilaren 22an eta 28an, Zabala, San Frantzisko eta Bilbo Zaharraren errealidadea erakusteko asmoz. Maiatzaren 25ean, ostera, Afrika Eguna ospatuko dabe eta horregaz lotutako saioak egingo dira Zorrotzaurren datorren astean.


LANTEGIAK FAMILIARTEAN | Zinetxiki Zinemaldia\nUmeek egindako zinema\nZinetxiki Zinemaldiak familientzako ekintzak antolatzen ditu, hau da, zinema espresaren lantegiak, non era entretenigarri eta berrian, haurren eta gazteen ikuspuntutik abiatuta teknologia eta ikus.entzunezko kulturarekin zerikusia duten alderdiak lantzen dira.\nLantegiak euskeras zenit gazteleraz eskaintzen dira asteburuetan ekintz ezberdinak eskainiz. Hona hemen lanteren eredia:\nFLIPBOOK - 4 urtetik gora\nZINEMA AURREKO JOSTAILU OPTIKOAK\nMarrazki bizidun klasikoen teknika jarraituz libreta txiki batean marraztuko dugu gure animazioaren pausu bakoitza, orriz-orri. Behin marrazki sekuentzia osoa eginda, azkar pasako ditugu koafernotxoaren orri guztiak, modu honetan bizirik ikusi ahal izangu dugu egin berri dugun animazioa.\nREZIKLANIMA - 6 urtetik gora\nOBJEKTU BIRZIKLATUEKIN ANIMAZIOAK SORTZEN\nBirziklatutako objektuak erabiliko ditugu animazioak sortzeko, hauek gure gutsen arabera eraldatuz, margoztuz eta egokituz. Stop-motionaz baliatuko gara animazioak sortzeko.\nPIXELAZIOA - 8 urtetik gora\nANIMATZEN ETA JOLASTEN\nPixilazioak stop-motion teknika erabiltzen du argazkiz argazki pertsonekin animazioak sortzeko panpinak edo bestelako objektuak erabili beharrean. Beraz, zu zeu izango zara protagonista!\nIZEN ANIMATUA - 6 urtetik gora\nLETRAK DANTZAN ZURE BEGIEN AURREAN\nAnimazioan murgiltzen hasteko ariketa da hau. Bakoitzak bere izzena marraztu, apaindu eta margoztuko du gero mota ezberdinetako animazioak sortzeko. Ekintza erraza baina ikusgarria.\nROTOSKOPIA - 8 urtetik gora\nZEIN DA ZURE FILMERIK GOGOKOENA?\nAldez aurretik, hartutako fotogramak kalkatzen eta oinarritzat hartzen duen teknika da rotoskopia. Nahiz eta irudia aldatu eta gainetik modu aleatorioan marraztu, mugimendu naturala mantenuto dugu.\nZinemaren historian mitikoak diren eszenak geure modura animatuko ditugu.\nTRAUMATROPOA - 4 urtetik gora\nJostailu optimo hau gauzatzeko marrazki bana gingo dugu kartulinazko disko bateko alde bakoitzean eta, horretaz aparte, diskoaren ertzetan bi gomatxo jarriko dizkiogu. Gomei helduz bueltak emango diogu diskoari, horrela, mugimenduan, bi marrazkien artean irudi bakarra sortuko da gure begin aurrean.\nCUT OUT SMARTPHONEAREKIN - 8 urtetik gora\nMODU ERREZEAN ANIMAZIOAK SORTZEN\nPertsonai artikulatua sortuko dugu kartulina eta paperarekin. Behin eginda, gure smartphone-arekin, argazkiz argazki sortuko dugu animazio bat geure pertsonaia mugituz.


Queque aktoreak kantuan jarri ditu Elgetako ikus-entzuleak - Elgeta - Goiena.eus\nQueque aktoreak kantuan jarri ditu Elgetako ikus-entzuleak\nAmaia Txintxurreta 2015-03-01 15:57\nQueque aktorea eta Raul Martin gitarra-jotzailea, Espaloian.\nMonologoen Mostraren barruan, atzo, zapatua, Queque aktorea izan zen agertoki gainean. Baina, ez zen bakarrik egon, izan ere, Raul Martin gitarra-jotzailearen laguntza izan zuen. 80. eta 90. hamarkadetako abesti ezagunakin osatu zuten saioa eta bertaratutakoak kantuan eta barrezka jartzea lortu zuten.\nQueque berak jarri zituen abesti batzuk, beste kantu batzuetan gitarraren laguntzarekin abestu zuen, eta zenbait ikerketa ere egin zien abesti batzuei. Modu horretara, bertaratu zirenek barre egiteko aukera paregabea izan zuten. Ikus-entzuleek David gnomoaren kantua Queque artistarekin batera ere abestu zuten, esaterako.\nAzkenean, baina, Queque ez zen ausartu bere ikuskizunean euskal abestirik kantatzera. Dena dela, etortzen den hurrengo aldian euskarazko kanturen bat abestuko duela esan zuen. Ikus-entzuleek txalo zaparradarekin borobildu zuten emanaldia.


Kvelertak norvegiar metal taldearekin elkarrizketa, Bilbon joko baitute\nKvelertak: 'Bilboko kontzertuan energia, izerdia eta adrenalina egongo dira'\nNorvegiar taldeak kontzertua eskainiko du Bilboko Kafe Antzokian igandean, otsailak 4, Metallicari laguntzen Europan egiten ari den biran etenaldia eginda.\nKvelertak taldeak kontzertua emango du Kafe Antzokian, otsailaren 4an. Argazkia: Stian Andersen.\nMetal musikak XXI. mendearen bigarren hamarkadan eman duen altxorretako bat da Kvelertak. Stavenger hirian (Norvegia) sortutako taldeak zur eta lur utzi zuen publikoa 2010ean Kvelertak diskoa argitaratu zuenean. Indarra eta haize berria (ekidingo dut freskoa hitzarekin eta taldearen jatorriarekin txiste txarra egitea) zerion soinu hark maisutasunez nahasten zituen black metala eta eskola alai eta jostagarrieneko rock-and-rolla (Turbonegro, Hellacopters eta Entombeden azken garaia…).\nZortzi urte geroago, "Meir" (2013) eta "Nattesferd" (2016) diskoak ere bidean utzita, bikingoek zorra kitatuko dute euskal publikoarekin, eta kontzertu bat eskainiko dute gurean kartelburu gisa, jaialdietan edo talde gonbidatu gisa emandakoen ostean, Metallicarekin maiatzera arte Europan zehar egiten ari diren birak ingurura dakartzala baliatuta (hilaren 3an eta 5ean Madrilen joko dute, kaliforniarren talde gonbidatu gisa).\nIgandean, otsailak 4, Kafe Antzokia astindu aurretik, Erlend Hjelvik taldeko abeslariarekin hitz egin dugu.\nEuskal Herrira bueltan zaudete, 2015ean Gasteizko Azkena Rock Festival jaialdian eta Bilbon Anthrax eta Slayer taldeei laguntzen jo eta gero. Zer gogoratzen duzu kontzertu horietaz?\nGure lehen kontzertuak izan ziren han, eta oso pozik nengoen azkenik bertan jo ahal izan genuelako, zeren eta jakin bagenekien zale pila bat genuela zuenean. Bilbokoa ikaragarria izan zen, eta uste dut jende asko gu ikustera joan zela, ez Slayer ikustera soilik. Esango nuke bira horretako kontzerturik onena izan zela guretzat. Eskerrik asko!\nMetallicarekiko biran espazio handietan jotzen ari zarete. Zein da alderik handiena areto batean zeure kontzertua eskaintzearen eta, esaterako, kiroldegi batean talde handi baten aurretik jotzearen artean?\nAlde nagusia da denbora gutxiago izaten dugula jotzeko, eta aurrean beste talde baten zaleak izaten ditugula. Beraz, kantu zerrenda labur eta zuzena prestatzen dugu, eta azkenean kantu motzenak jotzen ditugu hit esaten zaien horien eite handiena dutenak.\nKvelertak, Metallicaren Londresen jo aurretik\nGure kontzertuetan, aldiz, Kvelertaken ertz guztiak aurkezteko moduan izaten gara, eta giroa ere ezberdina izaten da.\nZein kontzertu motarekin gozatzen duzu gehien?\nBiak dira oso dibertigarriak. Atsegin dut publiko berria erakartzeko erronka, baina zeure publikoaren aurrean jotzea ere oso gustagarria da, noski. Ezin dut aukeratu pabiloien eta aretoen artean. Niretzat, pizzaren eta takoen artean aukeratzea bezalakoa da; ezinezkoa da, biak ikaragarri gustatzen zaizkidalako (barreak).\nNolakoa da Metallicaren biran ibiltzea?\nMetallicakoak gurekin harremanetan jarri ziren, eta udazkenetik hurrengo maiatzera arte Europan zehar beraiekin biran joatea eskaini ziguten. Jakina, horrelako eskaintza bat jasotzen duzunean, berehala botatzen duzu baiezkoa. Harrituta gelditu ginen.\nLehendik ezagutzen genituen, duela urte pare bat jaialdi batzuetan beraiekin jotzera gonbidatu baikintuzten. Oso jatorrak dira, eta, oso ondo hartu gaituztenez, guretzat esperientzia ikaragarria da beraiekin ibiltzea. Zoramena da horrenbeste zaleren aurrean jotzea, eta gozatu handia ari gara hartzen. Makina bat gauza ikasten ari gara.\nHobeto ezagutu eta gero, aldatu al da beraien inguruan zenuen iritzia?\nEz, ez da aldatu, eta inoiz baino gehiago maite dut orain Metallica. Sinestezina da gauero jotzen ikustea. Talde handia da.\nNola deskribatuko zenuke Kvelertaken kontzertu bat? Zer eskainiko diezue euskal zaleei?\nEnergia piloa, izerdia, testosterona eta adrenalina. Hiru diskoetako kantu onenak joko ditugu, eta irrikan gaude!\n"Nattesferd" hirugarren diskorako, ekoizlea aldatu zenuten eta denok batera grabatu zenuten estudioan, aurrekoetan ez bezala. Zer eman diote aldaketa horiek zuen musikari?\nUste dut ondo egon zela beste ikuspegi batetik begiratzea gure musikari. Aspergarria izango zen disko guztietan gauza bera egitea. Erronka positiboa izan zen, eta asko ikasi dugulakoan nago. Emaitzarekin benetan gustura nago, uste baitut gure esentzia primeran harrapatu genuela.\nEta ondo uztartzen dira kantu berriak zaharrekin?\nBada, ustekabean, oso ondo uztartzen direla ikusi dugu, eta oso dibertigarria da orain kantu zerrendak prestatzea, denetariko kantuak ditugu eta. Are gehiago, oso zaila da orain zein kantu joko ditugun erbakitzea, denak jo nahi baititugu (barreak). Nahasketa ona egiten saiatzen gara, eta "Kvelertak", "Mjød", "Bruane Brenn" eta beste klasiko batzuk jotzen ditugu, noski.\nBira luze batean murgilduta zaudete, eta ia gauero izango dituzue kontzertuak. Zer duzu gustukoen biran ibiltzetik eta zer da gutxien gustatzen zaizuna?\nHainbat urte daramatzagu dagoeneko erritmo honetan biran, eta ohitzen goaz. Gehien gustatzen zaidana toki berriak bisitatzea da, oso dibertigarria da herrialde batean lehenengoz jotzea. Eta oraingoan otsailean Norvegiako hotzetik ihes egin, eta Espainiara joateko balioko digu, adibidez.\nGutxien gustatzen zaidana emaztearengandik urrun egotea da, eta aisialdian bideo jokoetan edo backgammonean jokatzen dut, filmak ikusten ditut, turismoa egin, jan edo irakurri egiten dut. Eta beste talde batzuen kontzertuak ere ikusten ditut, nola ez.\n22:10ean igoko da Kafe Antzokiko agertokira Kvelertak taldea (Argazkia: Stian Andersen)\nMaiatzera arte, oso lanpetuta egongo zarete. Zer plan dituzue geroko? Hasi zarete kantu berriak sortzen?\nBai, riff berriekin borrokan ari gara dagoeneko. Ez dakit zenbat denbora beharko dugun, baina hasi gara horretan pentsatzen. Baliteke berandu baino lehen kantu berriren bat aurkezteko moduan egotea.\nBaduzu mezurik euskal jarraitzaileentzat?\nSentitzen dut hainbeste denbora pasatu izana bertan kartelburu gisa lehen kontzertua egin arte. Zuek ikusteko irrikan gaude. ¡Hasta la vista! (sic)


Iñaki Arrillaga: "Konbentzituta nago hamalau apostoluak arraunlariak zirela" - Urola Kostako Hitza : Urola Kostako Hitza\nIñaki Arrillaga: "Konbentzituta nago hamalau apostoluak arraunlariak zirela"\nIñaki Arrillagak (Orio, 1952) betidanik izan du sorkuntzarako joera, baina erretiroa hartu zuenetik asti gehiago du "denbora-pasa" horretarako. Jorge Oteiza herrikidearen kutxekin "maiteminduta" dagoela aitortu du. Ordu asko igaro du haiek aztertzen. 'Gipuzkoako Hitza'-k hari egindako elkarrizketa da honako hau.\nIñaki Arrillaga, sortzailea\nOriotar peto-petoa eta goitik beherako artista omen zara.\nOriotarrak beti izan gara peto-petoak, baina artista… Niri ez zait gustatzen artista naizela esatea; nahiago dut sortzailea deitu. Gustatzen zait ideiak handik eta hemendik hartzea, haiei aldaketak egitea eta gauza berriak sortzea.\nBurua beti martxan orduan.\nBai. Beste gauza batzuetarako, agian, ez; baina gauza hauetarako, bai.\nElkarrizketa eskaerari ozta-ozta esan zenion baietz…\nAzkenaldian hedabideetan dezente ateratzen ari naiz; gehiegi nire gusturako. Ni ez nago ohituta gauza hauetara.\nZerbaitegatik deituko dizute, bada…\nHala da, baina ez denez bilatu dudan zerbait izan, dei bakoitzak harrapatzen nau ustekabean.\nErretiroa hartu zenuenetik sorkuntzari denbora gehiago eskaintzen diozu, baina, aurretik, beste hamaika gauzatan ibilitakoa zara zu, ezta?\nOrioko familia arrunt batean jaio nintzen. Aita arraunlaria izandakoa, osabak arraunlariak izandakoak, Kontxako Bandera batzuk irabazitakoak… Etxean giro hori genuen, eta neu ere arraunean ibilitakoa naiz. Garai hartan futbola eta arrauna izaten genituen aukeran, eta, futbolean oso txarra nintzenez, arraunari heldu nion. 1970eko hamarkadan Kontxako Bandera batzuk eta Espainiako Txapelketa batzuk irabazitakoa naiz. Arrauna nahiko gazte utzi nuen, lanagatik-eta, baina saltseroa nintzen, herrigintzan jardutea gustatu egiten zitzaidan. Ikastolako zuzendaritzako kide izandakoa naiz, mendizale elkartekoa ere bai, Orio Arraunketa Elkarteko lehendabiziko batzordean parte hartu nuen… Soldadutzara ez nintzen joan, baina uste dut beste guztiak egin nituela.


Manu Gomezek, herrikideei aurkeztu zien 'Das Kind' filma - Arrasate - Goiena.eus\nManu Gomezek, herrikideei aurkeztu zien 'Das Kind' filma\nImanol Gallego 2014-12-20 11:46\nEmanaldiaren ostean, zuzendariak bertaratu zirenen galderak erantzun zituen.\n"Emanaldi bereziena da hau", dio Manu Gomez zuzendariak Amaia antzokira sartu bezain laster. Duela 14 urte bere lehen laburra ere hemen aurkeztu zuen, "Amaia nire lehen zinea izan zen, polita da orain ikusle baino, sortzaile bezala bueltatzea". Egubakoitzekoa lagunarteko pasea izan zen, eta herrikideek txalo artean hartu zuten bai zuzendaria eta bai Das Kind laburra ere.\nIa 40 sari eta 100 zinemalditan lehiatu ostean ekarri du Manu Gomezek Dan Kind Arrasatera. Zuzendaria pozik zegoen, "zinemagilea banaiz, pareta hauetan ikusitakoagatik da", esan zuen. Labur hau, ikasleei proposatutako praktika batetik hasi bazen ere, une gozo ugari eman dizkio.\n18 minututan argi ilunez jositako istorio bat kontatzen du Gomez zuzendariak. XIX. mendea, Austria, gizon bat bere semea noiz jaioko den itxaroten dago. Une alai bat den arren, familiak ez daki jaiotza horrek gizateriari zein hondamendi sortuko dion. Poztasuna eta krudelkeria, alaitasuna eta beldurra . . . guztia nahasten da film honetan. Zuzendariak azaldu moduan, gertakari guztiek hasiera bat dute.\nFilmean, Dreyer edo Hanekeren arrastoa erraz ikusten da, "gidoia idaztean ez duzu erreferentziarik izaten, baina proiektuak aurrera egin ahala, ezinezkoa da, miresten dituzun zinemagileen lanak erreferentzia bezala ez erabiltzea", dio zuzendariak.


Gaur* - Alea.eus\nGarazi Arrula 2019-03-08 13:03\n"Demokraziak atzera egiten duenean, bidean lehenik emakumeak baztertuko gaituzte, historian eta geografia osoan emakumeonak direlako zokoraturiko, isilarazitako, jipoituriko gorputzak".\nPublikatu den egunean irakurtzen ari bazara hau, jakin ez dudala nik gaur idatzi. Eta, atzo edo herenegun idatzi dudan arren, gaur publikatuko denez, ezinen nioke beste deusi idatzi. Kolektiboaz hitz egiteko idatzi, nire izenean. Eta nahiko nuke zuk bihar edo etzi irakurtzea, gaur borrokan ala borroka ahalbidetzen lanpetuegi zaudelako.\nGreba eguna dut gaur. Bolsonaro eta gobernukideek iragarri dute testuliburuak berrikusiko dituztela feminismoari eta homosexualitateari egiten zaizkion erreferentziak ezabatzeko. Bolsonarok, genero biolentzia eta sexu jazarpena goraipatuz kanpaina egin zuen berak. Hainbestetan ikusi dugu: demokraziak atzera egiten duenean, bidean lehenik emakumeak baztertuko gaituzte, historian eta geografia osoan emakumeonak direlako zokoraturiko, isilarazitako, jipoituriko gorputzak. Brasildar mugimendu feminista altxatu egin da, eta gurean ere egin du oihartzun, nola erakutsi genuen Andaluziako emakumeekin elkartasun internazionalista autoritarismoak bozetan gora egin zuenean. Segur aski egun feminismoa izanen delako ultraeskuinari aurre egiteko tresna politikorik ezkertiar eta ahaltsuena.\nGaur greba eguna dut, eta balio behar du aliantzak sendotu eta norberaren jarrerak eta posizioa berrikusteko ere, instituzionalizaturiko eta sistematizaturiko bortxaz mintzo baikara. Elkartasunez, eta era berean nor bere lurraldetik, aldarrietatik, gorputzetik. Aski akigarria baita bestela ere: zapi moreak zientoka banatu eta ekintza feministen parte hartzaileei isuna jarri; grebara dei egin eta emakume langileak azpikontratatu edo zaintza lanari baliorik eman ez; gaurko egunean gizonen argazkia atera nahi eta emakumeon* espazioak itxi; finean, Onintzak zioen bezala, aurrera esan, eta atzera egin ez. Zorionez, oztopo akigarriak oztopo, aspaldi ikasi eta zaletu ginen ehuntze lan aberasgarri honetaz.\nGreba eguna gaur dut. Biharko ari garelako gaur.


Kultura Mezenasgo Berria - gipuzkoa\nKultura Mezenasgo Berria/\nObari fiskala kulturaren finantziazioan\nKultura mezenasgora bideratutako hobarien foru arau berria emaitza izan duen prozesu esperimentalari buruz ari gara. Araudiaren bidez, finantzaketa hobea izango duen eta autonomoagoa izango den kultura bat lortu nahi da, dohaintzak eta legatu pribatuak sarituz, eta herritarrak izanik kultur proiektuen diseinuaren protagonistak.\nGipuzkoako kultur sektorearen egonkortasun ekonomikoa sormenera, ekoizpenera, sustapenera eta hedapenera bideratutako dirulaguntza publikoen mende dago, neurri handi batean.\nBerriki igaro dugun krisi ekonomikoak nabarmendu baino ez du egin, dirulaguntza publikoez gainera, beste finantzaketa modu batzuk eskaintzeko beharra, sektorearen etorkizuna eta iraunkortasuna bermatu ahal izateko. Ezinbestekoa da finantzaketa pribatuaren inplikazio eta presentzia handiagoa lortzea, hobari fiskalen bitartez.\nHala, kultur ekoizpenean eta ekimen pribatuaren inplikazioan Europako lurralderik garatuenetako bat bihurtu nahi da Gipuzkoa.\nKultura mezenasgorako hobarien foru arauaren bidez, sormen artistikoa bultzatu eta finantzaketa bideak ireki nahi dira. Hala, PFEZ hobarien bidez aktibatu nahi dira partikularren ekarpenak, eta enpresen kasuan, sozietate zergaren bitartez. Artista eta sortzaileei nahiz proiektu eta erakunde publiko edo fundazioei zuzendutako ekarpenez edo dohaintzez ari gara.\nHorretarako, ahalik eta eragile gehien engaiatu nahi dira −juridikoak nahiz fisikoak− kultur kofinantzaketan. Hobari horiek jaso ahal izango dituzte mezenasgoa jasotzen duten erakundeek landutako jarduera edo proiektuek eta, halaber, Gipuzkoako Foru Aldundiak eta Gipuzkoako Arte eta Kultura Kontseiluak (kasuaren arabera) interes sozialeko proiektu gisa jotakoek. Dohaintza edo legatu, erabilera mailegu edo enpresako lankidetza hitzarmen gisa gauzatu ahal izango da mezenasgoa. Dohaintza egiten duen subjektuarentzako hobariak, berriz, PFEZaren % 35era eta Sozietate Zergaren % 20ra artekoak izango dira.


Bidangoz - Emazte bat eta xaxtrea — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Bidangoz - Emazte bat eta xaxtrea\nBidangoz - Emazte bat eta xaxtrea\nOier Gorosabel 2011/05/13 14:17\nAntxiñan sastriak etxera etortzen ei ziran biharrera, otorduak be bertan eginda. Horretan ez luzatzeko eta biharra bizkor eragittiarren, hara zer pasau jakon gure andratxuari.\nIpoiñ politt hau nahikua kostau jatan ulertzen. Horregaittik testua ipiñiko dot hamen, irakortziaz batera entzutzian errezago egitten dalako\nEmazte bat anixko xur eta ornikatu zen. Bear zion egun batez xaxtre bat xoxtra. Xaxtrearekin zer egunez fanen zen komenitruk, tenprarik gal elezan, bezperatik drezatu ztion apario guziuak. Biramen goxan xaxtrea bere ordiuan fan zen. Desayunoa emon zaun. Desaiunatu eta erran zaun “askaltu nai baduk, drezu diok. –Ein” erran zaun xaxtreak. Askaltu eta berriz erran zaun “bazkaltu nai baduk, bazkaria-re drezu dakadak. –Ein” erran zaun xastreak. Bazkaltu eta aigaria’re drezu zakala erran zaun eta txikigatik aigal zokela. –Ein” erran zaun xaxtreak. Aigaltu eta xagi zen xaxtrea erranez “arek aigaltuz gero eziola ñorentako xostan”.\nArtu aizturrak besapean eta etsera fan zen, tripa onki beterik. Baratu zen emazte zurra lan bilorik egin bage gastu guziua eginik.\nIpoiña hamentxe entzun.


2016-2019rako agintaldi plana egin du udal gobernu taldeak\n6 ardatza nagusi, 30 helburu eta 74 proiektu aipatzen dira datozen urteetarako Hondarribiko Udaleko Gobernu Taldeak 2016-2019 urtetarako Agintaldi Plan bat egin du.\n‘Tinko’ programari esker 1821 ikaslek euskarazko zinea ikusi ahal izango dute\n2015-2016 ikasturteko ‘Euskara zine aretoetara, Tinko’ programa aurrera doa.\nKukai Dantza taldearen eta Marcos Morauren ‘Oskara’ ikuskizuna larunbatean Itsas Etxea auditoriumean\nDatorren larunbatean, otsailaren 27an, Kukai Dantza Taldea eta Marcos Morau / La Veronal taldeen arteko proiektu berria izango dugu Hondarribian. Itsas Etxeko Auditoriumean, eta arratsaldeko 20:00etatik hasita.\n‘E, Petrel! Julio Villarrekin solasean’ ostiralean Itsas Etxea auditoriumean\nMikel Sarriegi hondarribiarrak donostiar nabigatzaile historikoaren papera betetzen du Ostirala honetan, arratsaldeko 20:00etatik hasita, Itsas Etxea Auditoriumean antzerki lan berezi bat ikus ahal izango da.\n‘Basque Market’ martxoaren 12an eta 13an Itsas Etxea auditoriumean\nMartxoaren 12 eta 13ko asteburuan Itsas Etxea Auditoriumean ‘Basket Market” azokaren lehenengo ekitaldia izango da; artisautza azoka da, eta euskal diseinua eta sortzaileak agerrarazteko gunea da.\nKasino Zaharrak hauteskundeak egingo ditu zuzendaritza junta aukeratzeko\nKasino Zaharra Adinekoen Etxeak hauteskundeak egingo ditu martxoaren 11n Zuzendaritza Junta berria aukeratzeko.\nKonpondutako parrokiako organoa ikusteko bisita gidatua larunbatean\nHurrengo larunbata, otsailaren 20an, organoaren konponketa lanen prozesuaren ondoren, ARMA PLAZA Fundazioak organoaren inguruko bisita bat antolatuko du.\nAldaketak Alde Zaharreko trafikoan Uria Harresia kalean egin beharreko lanak direla eta\nDatorren astean, otsailaren 15etik 19ra, Uria Harresia kaleko errepide zati bat hobetu egingo da.\nMartxoaren 4an II. Olazabal kirol sariak banatuko dira\nDatorren martxoaren 4an ostirala, II. Olazabal Kirol Sariak banatuko dira Hondarribiko Itsas Etxea auditoriumean. 2014an egin zen lehen ekitaldia, eta bi urtetik behin antolatzen dira. Kirol gala honetan Txema Olazabal golf jokalaria egongo da, sariei izena ematen diona.\nPortu auzoko kale guztien lurpeko hornidura eta saneamendu sareak berritzeko proiektua amaitzear\nPortu auzoko hornidura eta saneamendu sareak berritzeko eta hobetzeko proiektua amaitzera doa.\nDatorren igandean berriz ere Txakurkrossa Hondarribian\nIgandean, otsailak 14, Txakurkrossa izango dugu berriz ere Hondarribian, Euskanikross K.Ek antolatua,\nKarroza onena Amute-Kostakoa eta konpartsa onena la 3 Inauterietan\nUdaletxeko Areto Nagusian Inauteriak direla eta Kultura eta Turismo departamentuek antolatutako sari desberdinen banaketa burutu da 19.30ean.\nUdalak gobernuz kanpoko erakundeentzat 115.441 euro bideratu ditu\n20 erakundek jasoko dute hondarribiarren laguntza, Ertamerika, Afrika eta Asian nagusiki.\nOrrialdea 44 nondik 47\n646 - 660 erakusten 695 emaitzetatik.


Diabetesaren dieta - 7 Slim\nDiabetesa elikatzeko eta dieta. Baimendutako eta debekatutako jakiak\nDieta zuzena, arrazionala eta arretaz orekatua diabetes mellitusean funtsezko faktorea da karbohidratoen metabolismoaren konpentsazio egonkor sistemikoa mantentzeko. Zoritxarrez, une honetan ez dago diabetesa erabat arindu dezakeen sendagai eraginkorrik; beraz, dieta da, eguneroko erregimen egokiarekin batera eta, behar izanez gero, botikak hartuz, gaixoari bizitza eroso eta osasun beldurrik gabe bizitzen lagun diezaiokete.\nMedikuek diabetes mellitusean dietaren beharraren berri izan dute aspaldidanik - intsulinaren aurreko garaian elikadura medikoa izan zen arazoari aurre egiteko mekanismo eraginkor bakarra. Dietak garrantzi berezia du 1. motako diabetes mellitusa duten pazienteentzat, deskonpentsazioarekin nahiz heriotzarekin koma izateko aukera handia baita. Bigarren gaixotasun mota duten diabetikoentzat, nutrizio terapia normalean pisua zuzentzeko eta gaixotasunaren ibilbide egonkorrago aurreikusteko agindu ohi da.\nEdozein diabetes motarako dieta terapeutikoaren oinarrizko kontzeptua ogiaren unitatea deiturikoa da - hamar gramo karbohidratoen baliokide den neurri teorikoa. Nutrizionista modernoek produktu mota guztietarako mahai multzo bereziak garatu dituzte, 100 gramo produktu bakoitzeko XE kopurua adieraziz. Egunero, diabetesa duen gaixoari 12-24 XE arteko "balioa" duten produktuak hartzea gomendatzen zaio - dosia banaka hautatzen da, gorputzaren pisuaren, adinaren eta gaixoaren jarduera fisikoaren mailaren arabera.\nElikagaien egunkari zehatza gordetzea. Kontsumitzen diren elikagai guztiak erregistratu behar dira, hala behar izanez gero, nutrizionistak nutrizio sistema zuzendu dezan.\nMugimendu kopurua. Diabetikoei 5-6 aldiz jatea gomendatzen zaie. Aldi berean, gosariak, bazkariak eta afariak eguneroko anoa% 75 izan behar dute, gainerako 2-3 pintxoak - gainerako% 25.\nTerapia nutrizionalaren indibidualizazioa. Zientzia modernoak dieta klasikoak indibidualizatzea gomendatzen du, gaixoaren lehentasun fisiologikoetara, eskualdeko faktoreetara (bertako plater eta tradizioen multzoa) eta beste parametro batzuetara egokitzea, dieta orekatuaren osagai guztien oreka mantenduz.\nOrdezkapenaren baliokidea. Dieta aldatzen baduzu, hautatutako produktu alternatiboak ahalik eta trukagarrienak izan beharko lirateke kaloria edukiari dagokionez, baita proteinen, gantzen, karbohidratoen ratioa ere. Kasu honetan, osagai talde nagusiak karbohidratoak (1), proteinak (2), koipeak (3) eta osagai anitzekoak (4) dituzten produktuak dira. Ordezkapenak talde horien barruan soilik egin daitezke. Ordezkapena (4) -n gertatzen bada, nutrizionistek dieta osoaren osaeran doikuntzak egiten dituzte, eta (1) -ko elementuak ordezkatzen dituzten bitartean, kontuan hartu behar da indize gluzemikoaren aldetik dagoen baliokidetasuna - hori lagungarria izan daiteke goian deskribatutako XE tauletan\nDiabetean erabat debekatutako elikagaiak\nDietetika modernoak, substantzia eta produktuek gorputzean duten eraginari buruzko diagnostiko metodo aurreratuekin eta ikerketekin hornituta, azken urteetan nabarmen murriztu dute diabetesa duten pazienteentzako erabat debekatutako elikagaien zerrenda. Une honetan, karbohidrato findu finduetan, gozokietan eta azukrean oinarritutako platerak, baita gantz erregogorrak eta kolesterol asko dituzten produktuak guztiz kontraindikatuta daude.\nDebekatuta dago ogi zuria, arroza eta semola-porridge, baita pasta ere - oso mugatuta erabil daitezke. Gainera, diabetes mota edozein dela ere, alkohola guztiz kontraindikatuta dago.\nZenbait kasutan, 2. motako diabetesaren dietari zorrotz jarraitzeak karbohidratoen metabolismoa guztiz konpentsatzen laguntzen du eta drogak ez erabiltzea. 1. motako diabetesa eta beste diabetes mota batzuetako diabetikoentzat, terapia nutrizionala hartzen da kontuan eta arazoaren terapia konplexuaren elementu garrantzitsua da.\nKlasikoa.Terapia nutrizional mota hau XX. mendearen 30-40ko hamarkadan garatu zen eta dieta mota orekatua da, nahiz eta zorrotza izan. Etxeko dietetikan duen ordezkari deigarria "9. taula taula" da, ondorengo aldakuntza ugari dituena. Elikadura terapeutiko mota hau egokia da 1. eta 2. motako diabetesa duten ia diabetiko guztientzat.\nModernoa.Indibidualizazioaren printzipioek eta gizarteko talde indibidualen berezitasunek hainbat menu eta dieta moderno sortu dituzte, produktu mota batzuen debeku ez hain zorrotzak izanik eta azken honetan aurkitutako propietate berriak kontuan hartuta, eta horrek ahalbidetu zuen aldez aurretik baldintzapean debekatutako produktuak eguneroko dietan sartzea. Hemengo printzipio nagusiak dieta zuntz kopuru nahikoa duten karbohidrato "babestuak" erabiltzearen faktorea dira. Hala ere, ulertu behar da medikuntza elikadura mota hau banan-banan hautatzen dela eta ezin dela karbohidratoen metabolismoa konpentsatzeko mekanismo unibertsaltzat hartu.\nGantz gutxiko dietak.Gorputzaren pisu handiagoa duten 2. motako diabetikoentzat diseinatuta dago nagusiki. Printzipio nagusia karbohidrato ugari duten jakien kontsumoa ahalik eta gehien baztertzea da, baina ez osasunaren kalterako. Hala ere, kontraindikatuta dago haurrentzat; ezin da giltzurrunetako arazoak dituzten pertsonentzat (azken faseetako nefropatiak) eta 1 motako diabetesa eta hipogluzemia larria duten diabetikoentzat ere ezin da erabili.\nDieta begetarianoa.XX. mendearen hasieran egindako ikerketa esperimentalek erakutsi dute dietak veganek gantzetan aberatsak diren elikagaien kontsumoa nabarmen murriztea azpimarratzen dutela, pisua galtzeaz gain odoleko azukrea murrizten dutela laguntzen dutela. Landaredi oso ugari, dieta zuntz eta zuntz ugari duena, zenbait kasutan gomendatutako dieta espezializatuak baino are eraginkorragoa da, batez ere dieta begetarianoak eguneroko dietaren kaloria guztizko edukia nabarmen murriztea dakarrelako. Honek, diabetikoaren aurreko baldintzetan sindrome metabolikoa izateko arriskua nabarmen murrizten du, agente profilaktiko independente gisa jarduteko eta diabetearen agerpenaren aurka modu eraginkorrean borrokatzeko gai da.\nJarraian, 1. eta 2. motako diabetikoentzako menu dietetiko klasikoa aztertuko dugu, diabetes mellitus arina edo moderatua duten pazienteentzat ezin hobea. Deskonpentsazio, joera eta hipergluzemia eta hipergluzemia larrien kasuan, nutrizionista batek dieta erregimen indibidualizatua garatu beharko luke, giza fisiologia, egungo osasun arazoak eta beste faktore batzuk kontuan hartuta.\nProteinak - 85-90 gramo (animalia jatorriaren ehuneko hirurogei).\nGantzak - 75-80 gramo (landare oinarriaren herena).\nGluzidoak - 250-300 gramo.\nLikido librea - litro eta erdi inguru.\nGatza - 11 gramo.\nElikagaien sistema zatikatua da, egunean bost edo sei aldiz. Eguneko energia-balioa maximoa 2400 kcal baino gehiago ez da.\nHaragia / sukaldeko koipeak, saltsa zorrotzak, zuku gozoak, opilak, salda aberatsak, krema, ozpinetakoak eta marinatuak, haragi gantzatsuak eta arraina, kontserbazioa, gazta gaziak eta saturatuak, pasta, semola, arroza, azukrea, marmeladak, alkohola, azukrean oinarritutako izozkia eta gozokiak, mahatsa, mahaspasak eta platanoak datilak / pikuak.\nOnartutako Janariak / Platerak:\nIrin produktuak - zekale eta bran ogia, baita zapore gabeko irin produktuak ere onartzen dira.\nZopak - Medikuntzako nutriziorako egokienak bortxak, aza zopa, barazki zopak eta gantz gutxiko saldako gisatuak dira. Batzuetan okroshka.\nHaragia. Gantz gutxiko behi, txahal, txerri barietate. Baimendutako oilaskoa, untxia, arkumea, mihi egosia eta gibela mugatuta. Arrainetik - gantz gutxiko barietate guztiak egosi, lurrunetan edo landare oliorik gabe labean egosi.\nEsnekiak. Gantz gutxiko gaztak, azukre erantsirik gabeko esneki hartzituak. Mugatua -% 10 krema garratza, gantz gutxiko edo koipe erdi koipatu gazta. Jan arrautzak gorringorik gabe, azken aukera gisa, tortilla moduan.\nZerealak. Oloa, perla garagarra, babarrunak, buckwheat, yachka, artatxikia.\nBarazkiak. Gomendagarriak dira azenarioak, erremolatxa, aza, kalabaza, kalabazina, berenjena, pepinoa eta tomatea. Patata mugatua da.\nPintxoak eta saltsak. Barazki freskoen entsaladak, tomate eta gantz gutxiko saltsak, birrindua, mostaza eta piperra. Mugatua - kalabaza edo beste barazki kabiarra, ozpin-olioa, gelatina duten arraina, gutxienez landare-olioa duten itsaski-platerak, gantz gutxiko behi-gelatinak.\nKoipeak - barazki, gurin eta ghee mugatuak.\nDenetarik. Azukrerik gabeko edariak (tea, kafea, arrosa-salda, barazki zukuak), gelatinak, mousse-ak, fruitu ez-exotiko gazi-gozoak, konpotak. Oso mugatua: eztia eta gozokiak gozagarriekin.\nAsteburuko menu adierazgarria diabetes mellituserako\nBeheko menuko osagai banak ordezkatu ahal izango dira aurreko taldeen ordezko baliokideen printzipioen arabera.\nGosaldu egingo dugu berrehun gramo koipe gutxiko gazta gaztearekin, eta horri baia batzuk gehitu ahal izango dizkiozu.\nBigarren aldiz gosaltzen dugu% 1 kefir edalontzi batekin.\n150 gramo behi labean, barazki zopa plater batekin bazkaltzen dugu. Apaindura egiteko - 100-150 gramoko barazki erregosiak.\nArratsaldeko mokadu bat aza freskoarekin eta pepino entsaladarekin, oliba olio koilaratxo batekin ondu. Bolumen osoa 100-150 gramo da.\nBarazkiak plantxan (80 gramo) eta berrehun gramo arteko labean egindako arrain ertain batekin afaltzen dugu.\nGuk gosalduko dugu buckwheat porridge plater batekin - 120 gramo baino gehiago ez.\nBigarren aldiz gosaltzen dugu tamaina ertaineko bi sagarrekin.\nBazkaria landare borscht plater batekin, 100 gramo behi egosiarekin bazkaltzen dugu. Janaria konpotarekin edan dezakezu azukre erantsirik gabe.\nArratsaldea pasa arrosa arrosa salda batekin.\n160-180 gramoko barazki fresko entsalada ontzi batekin afaltzen dugu, baita arrain gihar egosiarekin ere (150-200 gramo).\nGazta kazolarekin gosaltzen dugu - 200 gramo.\nBazkaldu aurretik, arrosa arrosa salda edan dezakezu.\nBazkaria aza zopa ontzi batekin, bi arrain tarta txiki eta ehun gramo barazki entsalada.\nArratsaldeko askaria egin arrautza egosiarekin.\nAza gisatu plater batekin eta tamaina ertaineko bi albondigekin afaltzen dugu, labean egosita edo lurrunetan egosita.\nBi arrautzako tortilla batekin gosalduko dugu.\nBazkaldu aurretik, gantz gutxieneko katilu bat edo gozorik gabeko jogurt bat jan dezakezu.\nAza zoparekin eta bi piper beteak unitate haragi giharrean eta onartutako zerealetan oinarrituta afaltzen dugu.\nArratsaldeko mokadua hartu berrehun gramo koipe gutxiko gazta gazta eta azenario kazola.\nOilasko erregosiarekin (berrehun gramo zati) eta barazki entsalada plater batekin afaltzen dugu.\nMillet porridge platera eta sagar batekin gosalduko dugu.\nBazkaldu aurretik, jan tamaina ertaineko bi laranja.\nBazkaria haragizko goulasharekin (ehun gramo baino gehiago), arrain zopa platera eta garagar platera.\nBazkaria barazki fresko entsalada plater batekin.\nAfaltzen dugu barazki gisatuen zati on batekin bildotsarekin, guztira 250 gramo arteko pisuarekin.\nBran oinarritutako porridge plater batekin gosalduko dugu, mokadu bat madari bat jan dezakezu.\nZilegi da jan aurretik arrautza bigun bat jatea.\nBarazki menestra plater handi batekin afaltzen dugu haragi giharraz gain - 250 gramo soilik.\nMokadutxo bat baimendutako fruta batzuekin.\nAfaldu dugu ehun gramo arkume erregosiarekin eta barazki entsalada plater batekin 150 gramo.\nGantz gutxiko erre gazta ontzi batekin gosalduko dugu baia kopuru txikiarekin - ehun gramo arte soilik.\nBigarren gosarian - berrehun gramo oilasko plantxan.\nBarazki zopa plater batekin, ehun gramo goulash eta barazki entsalada ontzi batekin bazkaltzen dugu.\nHartu arratsaldeko mokadu bat baia entsalada plater batekin - 150 gramo guztira.\nAfaldu dugu ehun gramo babarrun egosiarekin eta berrehun gramo lurrunezko ganbarekin.\nPosible al da diabetes mellitusarekin jatea: fruitu lehorrak, erremolatxa, arroza, kakiak, granadak eta kalabaza?\nArroza ez da onartzen. Fruitu lehorrak (intxaurrak, kakahueteak, almendrak, pinaziak) - posible da, baina kopuru mugatuetan (eguneko 50 gramo arte), oskoletatik eta beste elementu batzuetatik aurrez zurituta. Diabetesarentzako erremolatxa erabil dezakezu forma egosian, adibidez, ozpinetako osagai gisa - egunean 100 gramo baino gehiago ez.\nKakia indize gluzemiko altua duen elikagaia da, baina mantenugai kopuru handia du eta, aldi berean, ez du azukre mailan nabarmen eragiten, batez ere fruktosa baitu. Erabil dezakezu, baina kopuru oso mugatuetan, fruta bat baino gehiago ez egun batzuetan.\nKalabaza diabetearen zerrenda berdean dago eta inolako murrizketa berezirik gabe kontsumitu daiteke (atalase bakarra menuko kaloria osoa da). Granada 2 motako diabetikoek kontsumitu dezakete, 50 gramo / egun baino gehiago ez.\nPosible al da eztia diabetesarentzako erabiltzea?\nXX. mendeko 90. hamarkadara arte, nutrizionistek eztia erabat debekatuta zegoen diabetes mota guztietako elikagai mota bati egotzi zioten. Azken ikerketek erakutsi dute 2. motako diabetikoen kasuan, eztia kopuru txikiak (5-7 gramo egunean) ez duela odoleko azukre maila handitzen eragiten eztian fruktosa kopuru handia dagoelako. Hori dela eta, kontsumitu daiteke, baina kantitate mugatuetan.\nZenbat fruta jan dezakezu gaixotasun honetarako?\nJateko neurrian, arreta handiz aukeratuz zure dietarako frutak; beraz, mahatsa guztiz kontraindikatua dago zuretzako; sagarrak, laranjak edo kakiak dietan sar daitezke, modu naturalean, kopuru mugatuetan - egunean 1-2 fruta baino gehiago ez.\nBa al dago carb motako dieta 2 motako diabetearentzat?\nUr gutxiko dietak gehiegizko pisua izateko arazoak dituzten 2. motako diabetesa duten diabetikoentzat bakarrik dira. Oinarrizko norabidea karbohidratoak hartzea eta dietaren eguneroko energia balio osoa murriztea da. Alternatiba gisa, nutrizionista modernoek dieta begetarianoak eskaini ohi dituzte - zenbait kasutan, medikuek gomendatzen duten janari terapeutiko klasikoa baino are eraginkorragoak dira.\nDietari jarraitu behar al diot?\nEzinbestekoa da karbohidratoen metabolismoaren konpentsazioa laguntzea. 6 aldiz bazkaltzeko plana, gehienez ere 2400 kcal eguneroko gehieneko energia atalasea duena helduentzat, nonahi erabiltzen den aukerarik onena.\nDiabetesa izateko dieta zorrotza behar al duzu?\nZientzia modernoak nabarmen zabaldu ditu diabetesa izateko baimendutako elikagaien mugak, eta horri esker pazienteek eguneroko dieta dibertsifikatu dezakete. Dietaren zorroztasun osoa kontsumitzen den karbohidrato kopurua kalkulatzean datza, baita kalorien guztizko edukia eta otorduen maiztasuna ere; dietako banako osagaiak beren taldeen artean ordezkatu behar dira.\nHaurra diabetesarekin jaio zen. Nola elikatu?\nEz dago guztiz argi nolako diabetesaz ari garen. Haurrak jaioberrietako diabetes iragankorra baldin badu, tratagarria da eta, orokorrean, betirako kendu dezakezu. Jaioberrietako diabetes iraunkorraz ari bagara, haurtxoaren bizitza osoak intsulina eta, beraz, bizitza osorako terapia izendatzea eskatzen du. Gaixotasun mota biak nahiko arraroak dira eta anomalia genetikoak dira, batzuetan etorkizunean 1 motako diabetesa sor dezakete.\nHaurtzaroan hartutako 2. motako diabetea esan nahi zenuen? Nolanahi ere, zure seme-alabak alderdi orekatua den dieta fisiologikoa behar du, hazten ari den organismoaren energia beharrak asetzeko. Diabetesa duen haurraren elikadura ez da sistemikoki garatzen garapen fisikoaren parametro berdinak dituen adin bereko haurtxo osasuntsuaren dietatik -, jakina, karbohidrato findu finduetan, goxokietan eta azukrean oinarritutako plater kaltegarriak soilik debekatuta daude, baita gantz erregogorrak eta kolesterol asko dituzten jakiak ere. Debekatuta dago ogi zuria, arroza eta semola porridge, baita pastak ere, erabat mugatuak.\nBerez, ez gara deskonpentsazio fasean gaixotasunaren forma larrienez ari. Nolanahi ere, haurrarentzako dieta indibiduala garatzeko, zure haurraren diabetes mota, bere gorputzaren ezaugarriak eta bestelako faktoreak kontuan hartuko dituen nutrizionistarekin harremanetan jarri behar duzu.


Lurpeko uraren poluzioa neurtzeko sistema berria | Consumer\nLurpeko uraren poluzioa neurtzeko sistema berria\nAndy Colek (ARS) zuzendu du ikerketa, eta Ikerketa eta Kontserbazio eta Ekoizpen Laborategian (ARS) eta Texasko Unibertsitatean aditu diren laborategian, simaurretik gas amoniakal gisa airean dagoen simaurraren kantitatea monitorizatzen da. Amoniakoa atmosferara botatzen da euriagatik, eta horrek nitrogeno gehiegi erabiliz ongarritzen ditu ekosistema naturalak.\nGas horren konbinazioa beste gas batzuekin konbina daiteke, eta, ondorioz, partikula txikiak ere badaude, inhalatu eta gizakien osasunerako arazoak sor ditzaketenak. Lehen azterketen arabera, gizentzeko ukuiluetan aziendari ematen zaion proteina kopurua %13tik %11,5 izatera jaisten bada, amoniakoaren eguneroko emisioak %20 murriztu litezke.\nIkertzaileen asmoa da orain simaurraren metano-emisioen azterketa bideratzea, horrela, ingurumen-ikuspegitik, gizentzeko botiken abeltzaintza-ustiategiak hobetzeko modu ekonomikoak aurkitzeko. Zientzialarien kezkarik handienetako bat da simaurrak hurbileko uztetara patogenoak intsuldatzeko arriskua, ARS deritzonaren arabera.\nars hondakin-uren kutsadura


Xabier Arregi: “Herrialde bat desmilitarizatu nahi badugu, nola plantea daiteke kuartel militar bat lekualdatzea?” – Usurbil Eginez\nXabier Arregi: “Herrialde bat desmilitarizatu nahi badugu, nola plantea daiteke kuartel militar bat lekualdatzea?”\nDonostiako Udalak Loiolako kuartel militarra Zubietara lekualdatu nahi duela-eta, Usurbilgo EHBilduk adierazpen bat kaleratu du eta mozio gisa aurkeztuko zuen atzo (irailak 25) Usurbilgo Udalean egin zen osoko ohiko bilkuran. Usurbilgo Udalak bere webgunean jakinarazi du gaiaren gainean desadostasunak nabarmen egon zirela, EHBildu eta gainerako alderdien artean, EAJ eta PSEren artean hain zuzen ere. EHBilduk mozioaren alde bozkatu zuen, eta EAJk eta PSEk abstentziora jo zuten.\n“Judasek egin bezala, txanpon batzuen truke ari dira Zubieta saltzen”\nAipatzekoa da Zubietako Herri Batzarreko kideak ere osoko bilkurara bertaratu zirela, eta hitza hartu zutela. Nartsiso Arrillagak eta Fernando Iturraldek hartu zuten hitza. Eskerrak eman zizkieten EHBilduri mozioa aurkeztu eta zubietarrak babesteagatik. Gogorarazi dute Usurbil eta Donostiako udalak legez derrigortuta daudela Zubietarako dituzten asmoen berri aurrez jakinarazteko: “Honetan ere, prentsan azaldu dena baino ez dakigu. Gutxienik, gure iritzia entzuteko baino ez dugu eskatzen. Usurbildik babesa badugu; Donostiatik, aldiz, ez. Judasek egin bezala, txanpon batzuen truke ari dira Zubieta saltzen”.\n“Gure etorkizunaren jabe izan nahi dugu, inongo inposiziorik gabe, aire garbia arnastu nahi dugu eta ez dugu militarrik nahi gure inguruan”.\nUsurbilgo EHBilduk zubietarren nahia eta hitzari muzin eta entzungor egin, eta erosoak eta inork nahi ez dituen proiektuak (errauste-planta, presoen gizarteratzeko zentroa eta kuartela) Zubietan kokatzeko asmoarekin Gipuzkoako EAJko eta PSEko agintariek temati jarraitzen dutela azpimarratu zuten: “Gogorarazi nahi dugu 2016ko urriaren 22 eta 23an erraustegiari buruz egindako herri-galdeketan zubietarren % 64,7k hartu zuela parte, eta % 99,5ek esan ziotela ezetz erraustegiari. Usurbildik, Zubietatik bezalaxe, kezkaz bizi ditugu Zubietarako dituzten egitasmoak. Larrialdi- egoeran dago Zubieta, eta Usurbil ingurua ere. Izan ere, Zubietan ez ezik, Usurbilen ere izango dute eraginik, proiektu batak zein besteak: gure etorkizunaren jabe izan nahi dugu, inongo inposiziorik gabe, aire garbia arnastu nahi dugu eta ez dugu militarrik nahi gure inguruan. Ez Donostian, ez Zubietan, ez inon!”\nHori dela eta, hiru eskaera luzatu dizkio udalbatzari:\nJosune Urkola, EAJko zinegotzia\n“Normala da Donostiak bere interesen alde egitea, udal guztiek jokatzen baitute horrela”\nMozioa irakurri ondoren, Josune Urkolak, EAJko zinegotziak, hitza hartu zuen. EHBilduk aukeztutako mozioaren alde ez egiteko bi arrazoi eman zituen: Batetik “normala da Donostiak bere interesen alde egitea, udal guztiek jokatzen baitute horrela”. Bestetik, bi gai nahastea leporatu dio EHBilduri, kuartela lekualdatzeko proposamena eta desmilitarizazioa: “Ez da gai berria kuartelaren lekualdatzearena. Ez dakigu PTPan nola dagoen. Desmilitarizazioaren gaian bide-lagun izan gaitezke EHBildu eta gu”.\nFermin Orue-Echevarria, PSEko zinegotzia\n“Kuartelarentzat irtenbide bat bilatu behar da bai ala bai, Espainiako Gobernuak esana baitu Donostia leku estrategikoa dela eurentzat”\nFermin Orue-Echevarria PSEko zinegotziak Donostiako sozialistek beste leku bat proposatu dutela kuartelarentzat jakinarazi zuen: Atondegi, Martutene inguruan: “Donostiak lurzoru hori behar du babes ofizialeko etxebizitzak egiteko, eta, beraz, kuartelarentzat irtenbide bat bilatu behar da bai ala bai, Espainiako Gobernuak esana baitu Donostia leku estrategikoa dela eurentzat. Beraz, gauza bat da errealitatea eta bestea guk nahi duguna”.\n“Herrialde bat desmilitarizatu nahi badugu, nola plantea daiteke kuartel militar bat lekualdatzea?\nXabier Arregi alkateak bertan EAJko zinegotziak esandakoari erantzun tinkoa eman zion: “Ez da zilegi udalok norberaren interesen arabera jokatzea, aldamenekoak aintzat hartu gabe. Guztiok gaude behartuta gure inguruak kontuan hartzera. Elkartasun ariketa bat da, eta norberekeriaz aritzea ez da zilegi. Donostia da horren eredu. Adibide bat jarriko dut: Belartza. Usurbili eragiten dio? Bai. Kontuan hartu da Usurbil? Ez. Donostiak beti egiten du berea, bere interesak lehenetsiz. Horrela jokatzen dutenek ez dute gure errespeturik merezi”.\nBi gaiak nahastearen kontuari ere heldu zion, eta galdera hauxe luzatu zion EAJri: “Herrialde bat desmilitarizatu nahi badugu, nola plantea daiteke kuartel militar bat lekualdatzea? Mingarria da Donostiako alkateari, Eneko Goiari, aditzea gure lurrak eskaintzen dizkiola Espainiako Armadari militarrak etortzeko. Herri-interesen alde egin ezazuea eta alboratu alderdi-interesak”.\nAurrekoa Previous post: Urriaren 1erako Independentistak Sareak, EHko ANCrekin batera, elkarretaratzeak deitu ditu\nHurrengoa Next post: Gaur 19:30ean, “…ta segi aurrera!” ekitaldia Mikel Laboa plazan


Erabiltzen ez diren eraikin publikoak: zerbitzu publikoa, hiritarren topaketa eta enplegu berria | Blog Eraikal\nJavier Burón Cuadrado Urbania ZH Gestión-eko gerenteak idatzitako artikulua , berriki argitaratua Plataforma Paisaje Transversal-en web-orrian , eta egilearen blogean ere esekia.\n«Ez dut ezer berririk esaten nabarmentzen badut Espainian ehunka eraikin berezi daudela ezertarako erabiltzen ez direnak. Haietako asko joan den hamarkadako eraikuntza-burbuilaren ondorio dira . Politikariak, finantzariak, sustatzaileak, eraikitzaileak, profesionalak… denak ala denak katerik gabeko bizikleta baten pedalei eragiten. Denak balio zuen, dena bota zitekeen espekulazio gordinenaren labera. Eta, egia esatera, herritarrok ere ez genuen askorik lagundu hura zuzentzen. Aitzitik, proiektu faraonikoak gaitzetsi ordez, hautesleek botoa ematen zioten -barka ezazue hau esatea- besapean astakeria potoloenaren promesa zekarren politikariari.\nEta orain, hodeietatik lurrera jaitsi gara. Garai batean adreiluaren eta zementuaren espekulazioa gasolinaz areagotu zuten askok gaur bi elementu horiekin zerikusia duen edozein proiektu gaitzesten dute. Adreilu eta zementuzale porrokatuenetako askok argia ikusi, eta beste muturreko fededun bihurtu zaizkigu. Denbora-tarte labur batez behintzat, «gauzak beren onera itzuli arte», hots, «beti ondo egiten jakin izan duguna» berriz egiteko moduan egon arte.\nNolanahi ere, beste erabilera batzuk asmatu behar ditugu eraikin publiko berezi horietarako, gaur egun hutsik eta ezertarako erabiltzen ez direlarik gastu publikoaren iturri baino ez direlako (amortizazio finantzarioa, segurtasuna eta garbiketa).\nLehenik eta behin, uste dut eraikin horietako asko egokiak direla zenbait zerbitzu publiko hobeto emateko. Bestetik, iruditzen zait haietako asko herritarren topaleku egokia izan daitezkeela jendea elkartzeko, elkar ezagutzeko eta harremanak eta loturak sortzeko, herritarren artekoak, politikaren ingurukoak, publikoak eta, batek daki, beharbada baita merkataritzakoak ere. Eta uste dut, azkenik, erabili gabeko eraikin publiko berezi asko negozio eta enplegu berrien sorleku izan daitezkeela; ez, ordea, enplegu faraonikoak, baizik eta tokikoak, zentzuzkoak, jasangarriak eta komunitatearen neurrikoak. Eta hor tokia izango lukete bai ekonomia publikoak, bai pribatuak.\nHorrelako proiektuek aurrera egiteko oinarrietako bat da erabilerak eta erabilera-mailak konbinatzea. Eraikin publiko bat zerbitzu publikoen egoitza eta, aldi berean, herritarren topaleku izango bada eta gainera ekonomia publikoa eta pribatua konbinatu behar baditu, nahitaezkoa da eraikin horretan gauza asko izatea martxan une oro. Herritarren eta hiriaren beraren bizitasuna da enpresa publikoak eta pribatuak bideragarriak izateko aurrebaldintzetako bat da. Goiko argazki horretan Bilboko Alondegia ageri da, post honetan hizpide dugun gaiaren adibide onenetako bat. Argi ibili, ordea: arte modernoko museo bat eta izen handiko arkitekto baten eraikin bat uztartzeak ez du zertan beti Guggenheim efektua ekarri berekin. Beste horrenbeste gertatzen da era guztietako jardueretarako egiten diren edukiontzi publikoekin: ez da nahikoa Philippe Starck-i deitzea. Askoz gehiago behar da. Eta, horrez gainera,udal guztiek ezin dute beren gain hartu Bilboko Alondegiak epe labur eta ertainera dakarren gastu publikoa (epe ertain eta luzera diru-sarrera publiko zuzenak sortuko ditu, dagoeneko sortzen ari den diru-sarrera pribatu —zeharkako zein geroratu— guztiez gain).\nUlertzen dut alkate askok nahikoa eta sobera dutela hil amaieran soldatak eta hornitzaileei ordainduta eta beste administrazio publiko batzuek eskumenik ken ez diezaieten lortuta. Ulertzen dut, haietako askok dioten bezala, egoera ez dela gozoa. Baina onartu behar dugu zerbait egin beharra dagoela, eta ez bakarrik guztion diruarekin fakturak ordaintzen jarraitu lehen mailako eraikin batzuk hutsik izateko, kontuan hartuz gainera erabili ezean asko hondatuko direla, denborak aurrera egin ahala.\nHala, horretan ari dira (gara) saiatzen batzuk,erabili gabeko eraikin berezi horiek biziberritzeko proiektu publikoak mamitu nahian.\nSegur aski, hainbat aukera izango dira, baina guk hauxe darabilgu buruan:\nErakunde publiko bat eratzea erabiltzen ez diren eraikinen arduradun.\nHerritarren parte-hartzea eta dinamizazio komunitarioa sustatzea, eraikina gizartean ikusgai bihurtuz prestigioa berreskuratzen saiatzeko eta, hartara, eraikina sinbolikoki herritarrengana itzultzeko, haiek ordaindu baitzuten, erabili ezin badituzte ere.\nErakunde publikoaren kudeaketa lehiaketara ateratzea, blog honetako beste sarrera batzuetan deskribatu nuen ereduari jarraituz: La empresa pública total eta El gestor integral de proyectos públicos .\nLehen azaldutako hiru erabilerak ematea eraikinari: zerbitzu publikoak ematea, herritarren topalekua izatea eta diru-sarrera gehigarriak sortzea udalarentzat, tokiko jarduera ekonomiko publikoak eskainiz (kirol, kultur, hezkuntza, merkataritza eta beste alor batzuetako zerbitzuak).\nErakunde publikoa bera gai baldin bada aipatutako jarduera ekonomikoak bultzatzeko eta, horri esker, eraikina ekonomikoki bideragarria bada, proiektua martxan egongo da, eta, beraz, ez da beste elementurik beharko.\nSarritan, ordea, ez da aski izango zerbitzu publikoa, herritarren topalekua eta tokiko ekonomia publikoa uztartzea . Hala gertatzen denean, inbertitzaile pribatuengana jo beharko da, mota horretako eraikinetan txerta daitezkeen negozioak paratu ditzaten: aparkalekuak, supermerkatuak, hotelak, jatetxeak etab.). Betiere kontuan hartuta, gure proiektuaren filosofiaren arabera, negozio horiek erakunde publiko batek egindako emakida direla; hots, erakundeak, lurzoruaren eta eraikinaren jabe izanik, haien parte baten lagapena egitea onartzen du diru-ordain baten truke, eraikinaren bideragarritasuna errazteko.\nEz da salmenta, aldi baterako ustiapen-lagapena baizik. Asmoa ez da, beraz, negozio bat jartzeko baimena ematea eta kito, haren jardueraz ez arduratzea, baizik eta negozioaren irabazien parte bat jasotzea (ordaina ez dago zertan ordaindu dena batera eta honenbesteko finko batez; izan daiteke negozio pribatuaren irabazien ehuneko jakin bat ); hortaz, kudeaketaren jarraipena egin behar da.\nGuk, astero alkate eta zinegotzi askorekin hitz egiten dugunez gero, badakigu arazo handia dela, eta aurre egin behar zaiola. Eta, halaber, badakigu hildako batzuk inork ez dituela sekula berpiztuko. Baina, aldi berean, ziur gaude erabiltzen ez diren milaka eraikin publiko berezitatik asko berpiztu daitezkeela deskribatutako prozesuei esker. Kasuak banan-banan aztertu behar dira. Baina, maiz, badaude planteamendu bideragarriak eraikina itxita ez edukitzeko, horrela galerak baino ez baititu eragiten; galera neurritsuak eraikina amortizatuta badago, baina oso larriak ez badago amortizatuta.\nEz gaude bakarrik ahalegin honetan. Valentzian, adibidez, Paisaje Transversal taldea gizarte-dinamizazioko proiektuetan ari da, eraikinak komunitateari itzultzeko, Naquera herrian zehazki . Proiektuaren izena NaquerantEspais da, eta esperientzia horren inguruko material ugari duzue arkitekturako eta gizarte-hirigintzako (barkatu alferreko erredundantzia hori) profesionalen talde horren web-orrian.\nBeste kasu aipagarri bat da Zorrotzaurre Art Work in Progress (ZAWP Bilbao ) Haren ezaugarriak ez dira post honetan azaldu ditugunen berdinak. Lehenik, kasu honetan ez ditugu hizpide erabiltzen ez diren eraikin kalitate handikoak, baizik eta hiriak lehengoratzeko prozesuen ondorioz eraitsiko diren industria-eraikin pribatuez. Bigarrenik, tartean ez dago eraikinak bideragarri bilakatzeko kostu handiko proiektu publiko-pribaturik. Eta hirugarrenik, nabarmena da eraikinak «bitartean» erabiltzeko asmoa, hau da, hiria lehengoratzeko prozesuak iraun bitartean erabiltzekoa, horretarako sorkuntza- eta ekoizpen-jarduera aski alternatiboak baliatuz. Baina, bestalde, baditu, post honetan aipatutako kasuekin guztiz bat datozen ezaugarriak ere. Batez ere, gure hirietan erabiltzeke ditugun eraikinak jarduera ekonomiko, enplegu eta herritarren topaketa berriekin bideragarri egiteko asmoa.\nEta bi ereduen antzekotasunen erakusgarri, Bilboko ZAWPren kasuan aurreikusia dago jabetza publikoko eraikin bat behin betiko bideragarri bihurtzeko proiektua: ZAWP paper-fabrika.\nEdonola ere, eta ibiltzen ibiliz ikasten denez, alkateak eta zinegotziak animatzen ditut beldurra (ulergarria, noski) uxatzera eta ibiltzen hastera. Ez da egia bazter batean ezkutatuz gero onik aterako garela krisitik. Lehenengo, katamarka hasi behar dugu; gero, oinez; eta azkenik, lasterka. Eta, noski, hemen nauzue/gaituzue zuen makulu izateko horrelako proiektuetan.»\nHiri-diseinu parte-hartzaileari buruz, bi berri hauek argitaratu dira Eraikalen:\nMADRID Think Tank-en ekimena Madrilen Erakusketa Iraunkor Unibertsal Adimendun bat egiteko . Ekimenaren helburua da Madrilen erdigunean abandonatuta dauden eraikin adierazgarriak «Smart Building» bilakatzea.\nHiri-diseinu parte-hartzailea: EAEko bi adibide : Nuke plataforma eta Berreibar proiektua.\nErabili gabeko orubeen erabilerari dagokionez, ondorengo albiste hau argitaratu zen: LentSpace. Eraiki ezin badugu, zergatik ez utzi orubea beste zerbaitetarako erabiltzen? . Berri honetan, hirigintza moldagarriaren ideia garatu da. Post honetan, berriz, nekazaritza publikoa da hizpide, hau da, erabili gabeko lurzoruak erabiltzeko ekimena, Urbania ZH Gestión-en beste ekimen bat.\nHona hemen parte-hartzea hiri-berrikuntzarako tresna gisa erabiltzeko beste ekimen bat: Mach Mann Heim . Mach Mann Heim prozesua Mannhein-en (Alemania) abiatu dute, eta helburu du parte-hartze eredu berritzaileak sortzea hiri-plangintzari aplikatzeko asmoz. Proiektuan Vivero de Iniciativas Ciudadanas-ek ere parte hartzen du.\nIturria: Javier Burón Cuadradoren bloga , 2013/02/02\nThis entry was posted in Enpresa informazioa, Hausnarketak and tagged Herritarren parte-hartzea, hiriak leheneratu. Bookmark the permalink.


Cáceresko Plaza Nagusia - Wikipedia, entziklopedia askea.\nCáceresko Plaza Nagusia\n39° 28′ 30″ N, 6° 22′ 18″ W / 39.475091°N,6.371542°W / 39.475091; -6.371542Koordenatuak: 39° 28′ 30″ N, 6° 22′ 18″ W / 39.475091°N,6.371542°W / 39.475091; -6.371542\nCaceresko Plaza Nagusia hiriko Alde Zaharrean sartzeko bide nagusia da. Plaza arkupedun handia eta monumentala da. Ekialdean harresiarekin egiten du muga, Bujacoko dorrea, Izarraren arkua eta Pulpioten dorrearrekin. Hegoaldean, udaletxea eta Balbosen foroa dago eta Pintores kalearen hasiera, Cáceresko ibilbide komertzial nagusia, alegia. 2011an berritu egin zen plaza.\nMendetan plaza hau hiriko gune nagusia izan da. Hasiera batean bi gune nagusien arteko eremua zen: Alde Zaharra, batetik, harresietatik kanpoko auzoak, bestetik, hau da Santiago elizaren ingurukoa eta Coriako Atariaren ingurukoa. Garai horretan eremu, pixkat aldapatsua izanik, azokak, festak eta feriak egiteko toki egokia zen. Ondorioz, hasierako hiriaren erdigunea zen Santa Maria eliza ingurutik, eremu horretara pasa zen. Denborarekin Plaza Nagusia bezala birmoldatu zen. Bertan 1869an Ignazio Maria Mitxelena euskal arkitektoak eraikitako udaletxea ikus daiteke.\nPlazako eraikinak garai desberdinetakoak dira, zaharrenak XVI. mendekoak, esaterako arkupeak. Orokorrean, herri-arkitektura da nagusi. Eraikin asko azken bi mendeetan aldatuak izan dira. Eraikin gehienek hiru solairu dituzte eta azken urteetan karez zurituta edukitzeko ohitura zabaldu da.\nPlaza honetan aktibitate asko antolatzen dira. Arkupeetan jatetxe eta taberna ugari dago.\nBujacoko dorretik hartutako panoramika.\nPlazaren ikuspegia gaur egun.\n(Gaztelaniaz):Cáceresko Udalaren webgunea.\nMultimedia: Plaza Mayor, Cáceres\nCáceresko Alde Zaharra\nOrriaren azken aldaketa: 4 iraila 2020, 21:09.


Hemen zaude: Sarrera > Sustraiak > Argibideak > Gaur egun > Pasiotar Familiaren albisteak > Pasiotar Ahizpen 2. mendeurrena\nPasiotar Familia zorionez sentitzen da. Oraingoz, San Paulo Gurutzekoaren PASIOTAR AHIZPAK direla-eta.\nBeraiek dira sortu zireneko 200. urtea betetzen ari direnak (1815-2015): hainbeste gorabeheraz betetako HISTORIA oso bat gogoratuz, batez ere, beren zerbitzu gozo eta emankorra, era askotako ekintzaz munduaren zabal luzean.\nHona hemen, ospakizun hau dela-eta, Nagusi Jeneralak bere Ahizpei zuzendutako “KONGREGAZIOARI MEZUA” (hor eskaintzen dizuegu triptikoa gaztelaniaz). Gogoko egin zaigu proposatzen diguna, baita ere pozik onartzen dugu, urtean zehar (2015ko martxoaren 15tik 2016ko martxoaren 17ra) burutuko dituzten OSPAKETAK.\nGure zorionik beroenak FAMILIARI, era berean bihotzez zorionak Ahizpekin batera ospakizun horietan parte hartuko duten ADISKIDEEI.\nOspakizun honen eraginez, Mendeurren zoriontsua eta berrikuntza onuragarria opa dizkizuegu.\nOHARRA: albiste gehiago ezagutzea, Pasiotar Ahizpen ekintzak jarraitzea edo ospakizun honen argazkiak ikustea nahi duzuenoi, beraien webgunera (italieraz) joateko aukera eskaintzen dizuegu. Horretarako sakatu HEMEN.


Balkoirako pieza berezia Valladolideko fatxada ezagun batean — Aurrefabrikatu arkitektonikoak\nULMA Architectural Solutionsek pieza berezi aurrefabrikatua sortu du Valladolideko Tempo eraikin ezagunaren balkoi-hegal estrukturalerako. Konplexutasun handiko pieza da duen neurri eta pisuagatik, eta horrek ahalbidetu dio balkoia forjatuari eustea eta, horrenbestez, jatorrizko barandarekin jarraitzea.\nBalkoia birgaitzeko, Alvaro Finat arkitekto proiektugileak soluzio bat behar zuen bai maila estrukturalean bai akabera mailan eraikinaren balkoien birgaitze lanak konpontzea ahalbidetuko lieketenak. Saihestu egin nahi zuen piezak ordura arte izandako egitura metaliko modukoa edukitzea, eta espero zuen ez zela beharrezkoa izango inolako zoladurarik egitea, saihestu egin nahi zuelako zoladura fatxadarekin elkartzea, eta bereziki berreskuratu nahi zuen eta balkoira bermatu behar zuen errejekin elkartzea.\nAlvaro Finat berak esan digunez, “ohikoa da ikuspegi estetiko batetik gaizki egindako edo konpondutako balkoiak ikustea, baina batez ere izozkortasun arazoak erakusten dituzten piezekin (mozterakoan behar bezala tratatu gabeko aldeak agerian gelditzen dira), zeinak mantenimendu bat egitea behar duten. ULMAren soluzioak ahalbidetzen zigun zeuden hormigoi forjaketari eta egiturari jarraipena ematea, berreskuratu beharreko zerrajeriari eustea eta gure arazo guztientzat soluzio integrala izatea”.\nHormigoi polimeroa, pieza konpontzeko gakoa\nHormigoi polimeroaren propietateek posible egin dute armadurarik gabeko pieza aurrefabrikatua sortzea, eta saihestu egin dute enkofratuarekin in situ fabrikatzea. Horrela balkoi osoa hornitu da eskulaneko kostuak aurreztuz, eta forjatuari lotu eta jatorrizko barandari torlojutu zaio.\n“ Hormigoi polimerotik akabera, iraunkortasuna eta moldakortasuna gustatu zaigu, imajinatu ezin genituen piezak egin ahal izan ditugu”\nÁlvaro Finat, arkitekto proiektugilea.\nPiezaren neurri eta pisu handia dela-eta, konplexutasuna ezarpenean zetzan. Arkitekto proiektugileak esan digunez, “ezarpena ez zen erraza izan, baina pieza ezi hobe diseinatu eta aztertua zegoen fabrikazio prozesuan, eta horrek bideragarria eta agerikoa egin zuen lanaren egikaritzea, bere konplexutasuna izan arren”.\nSustatzailea: C.B. Promoción Edificio Tempo (ondasun erkidegoa da)\nEraikuntza enpresa: Ferrovial Agroman SA\nArkitektoa: Alvaro Finat Urgel (laguntzaileak Emilio Lezcano - Raúl Menéndez)\nAzalera: 2700 m2\nKokapena: Claudio Moyano kalea, Santiago kalea 27 bueltarekin, Valladolid


Hamar puntu klima-aldaketaren aurkako estrategia sindikal baterako — Manu Robles Arangiz Fundazioa\nHamar puntu klima-aldaketaren aurkako estrategia sindikal baterako\nHurrengo azaroan Liman NBEren klima aldaketaren inguruko gailurrean, COP20ean, aurrera eramango diren negoziaketen inguruan, Asbjørn Wahl-ek COP20 prestatzeko NBEk New Yorken eginiko bilera zela eta eginiko ekarpen interesgarria ekarri dugu ingurumen buletinera, non klima aldaketaren aurkako borrokan sindikalgintzaren papera zein den zehazten duen.\n23. Ingurumen Buletina 2014ko urria\nAsbjørn Wahl-ek (Aholkularia. Norvegiako Udal Enplegatuen eta Enplegatu Orokorren Sindikatua) Rosa Luxemburg Foundation/Left Labor Project-eko bileran aurkezturiko ekarpena. New York, 2014ko irailaren 18a.\nHamar puntu, klima-aldaketaren aurkako estrategia sindikal baterako\nKlima-aldaketaren gai zabala minutu gutxitan azaldu behar dugunez, klimaaldaketaren aurkako estrategia sindikal bat laburbildu dut hamar puntu zehatzetan. Lehenengo eta behin, giltzarri batzuk ezarriko ditut, gero horien gainean gure estrategiak eta politikak eraikitzeko.\n1. Klima-aldaketa ez da mehatxu bat gerora begira, orain eta hemen gertatzen ari da. Gizakiak eragin du, eta ekar ditzakeen ondorioak hondamendikoak izan daitezke.\n2. Klimaren mehatxuak gogor eragin dezake gizarte-garapenean, bai klima-aldaketaren ondorioz, bai klima-aldaketa saihesteko edo moteltzeko neurriak hartzearen ondorioz. Gure bizi izateko eta lan egiteko modua nabarmen aldatuko da, egiten duguna dugula ere. Baina ezer egin ezean, edo neurriak geroko utziz gero, mehatxua larriagotuko litzateke, eta hondamen-mailako ondorioak izango genituzke.\n3. Klima-aldaketari aurre egiteko neurriak hartzeko, aldaketa handiak egin behar dira gizartean. Aurrean duguna gizarte-borroka handi bat da. Klima-aldaketaren aurkako borroka, batik bat, botere sozialeko borroka da, gogoko dugun gizarte-ereduari buruzko borroka. Oraingo egoeran klima-aldaketaren aurkako borroka beste borroka batekin batera bultzatu behar dugu, alegia, krisi ekonomikoaren —kapitalismoaren krisiaren— ondorioen aurkako borrokarekin batera, krisiaren indar eragileak ere barne.\n4. Ekonomiaren hazkundeko gaur egungo sistema eta lehengaien gehiegizko ustiapena ekonomia kapitalistaren barren-barreneko atalak dira. Ikuspegi murritzeko ingurumenpolitika bat ez da aski izango. Klimaren eta ingurumenaren borroka testuinguru zabalago baten barruan kokatu behar da. Sistema kritikatzen duen esparru bat behar da. Klimaaldaketari aurrea hartzeko, ekonomiaren gaineko kontrol demokratikoa beharko dugu, eta batik bat energiaren sorkuntza eta banaketaren gaineko kontrola. Ingurumenaren krisia, ekonomiarena bezala, mehatxua ez ezik, aukera ere bada garrantzizko bezain beharrezko den gizartealdaketaren alde ekiteko.\n5. Borroka sozial horretan mugimendu sindikalak oso rol garrantzitsua izango du, gizartean duen kokapen estrategikoarengatik. Hala ere, sindikatuak defentsiban daude mundu osoan, indar ekonomikoen presio itzelaren menpean daude. Mugimendu sindikalarentzat, rol nagusi bat hartzea klima aldaketaren aurkako borrokan berrezarri etaberpiztu beharreko helburua izan behar da.\n6. Klimaren inguruko politikak ezin dira mugatu sakrifizio kontu huts batera, ahalegin handiz lorturiko eskubideak sakrifikatzera; ingurumen-mugimenduko zenbait sektoretan esaten den bezala. Borroka, batez ere, denontzako gizarte hobe bat lortzeko da. CO² isurketak moteltzeko neurrien finantzaketa aberastasuna birbanatzearen eskutik joan behar da, iparraldetik hegoaldera eta aberatsengandik pobreenganaino. Hori gabe, ezinezkoa izango da sostengu zabala lortzea klima-aldaketaren aurkako politika beharrezkoak aurrera eramateko.\n7. Klima-aldaketari aurrea hartzeko, gure gizarteak beste era batera egituratu behar ditugu. Klimari kalte egiten dioten jarduerak murriztu behar dira, eta aldiz energia berriztagarriak, eraginkortasun energetikoa eta ingurumenerako jasangarri diren jarduerak garatu, beti ere plangintza eta prozedura jakin bati jarraiki; baina hori herrien segurtasun sozio-ekonomikoaren mesedetan joango da. Ezin dugu onartu langile-talde batzuei leporatzea klima aldaketaren moteltze-neurrien pisua: langabezia eta bazterkeria. Trantsizioa, bestela esanda, bidezkoa izan behar da, plangintza baten araberakoa, eta modu demokratiko batez gidatua. Egin diren ikerlan zorrotz guztiek frogatu dutenez klimaaldaketaren aurkako politika beharrezkoek lanpostu gehiago sortuko dute, suntsituko dituztenak baino. Hori loturik doa langileek lan-merkatuan duten indarrarekin, lan-orduak murrizteko, eta lana gizartean behar adina banatzeko.\n8. Ingurumenaren aldetik gizarte iraunkor batera doan trantsizioak abantaila asko du. Milaka lanpostu berri sortuko dira garraio publikoan, energia berriztagarrietan, etxebizitzak egokitzen, eta industria jasangarrietan. Berotegi-efektuko gasak murrizteak, bide batez, kutsadura murriztuko du lantokietan eta bizilekuetan. Ekonomiaren gainean kontrol demokratikoa izango balitz, lehia eta lanpostuetako presioa arinduko lirateke. Garapen horren bi ondorio nagusi estres eta presio gutxiago izango dira.\n9. Gobernuek eta ekonomia-interes sendoek sustatu dituzten konponbideak, klima-krisitik ateratzeko, merkatuan oinarritu dituzte, batez ere karbonoaren merkataritzan, eta orain arte saiakera guztiek huts egin dute. Mundumailako Gailurrek ere ez gaituzte salbatuko. Orain arte gure gizarteentzat lortu duguna: gizarte-berdintasuna hedatzea, lan duina, pobrezia murriztea, genero-berdintasuna eta abar, ez dugu lortu mundu-gailurren bidez. Nazioarteko akordioak behar ditugu, bai; baina, horretarako, beharrezkoa da indar sozialak mugiaraztea. Konponbide alternatiboen oinarriak herrien elkartasuna, berdintasuna eta beharrizanak izan behar dira. Varsoviako azken COP-19an gobernuek eta multinazionalek erakutsi zuten, aurrerapausoak baino, atzerapausoak emango zituztela. Haiek beren aukera izan dute, eta huts egin digute. Orain gure txanda da.\n10. Borroka sozial horretan arrakasta lortzeko, herrien arteko aliantza zabalak bilbatu behar ditugu epe luzerako. Estrategia hori landu behar dugu bereziki mugimendu sindikalean eta mugimendu ekologistan. Klima-aldaketaren aurkako borrokak badu zerikusirik ekonomiaren eta gizartearen demokratizazioarekin, aberastasunaren birbanaketarekin, eta gure ezaguera komunen erabilera askearekin, patenteen hesirik gabe. Klima salbatzeko, gizartea aldatu behar dugu.Horrela bakarrik sortu ahal izango ditugu baldintza egokiak denon bizimodua hobea izan dadin, gurea eta gure ondorengoena.


Eremu gehiagotara iristeko helburua - Araba - Alea.eus\nEremu gehiagotara iristeko helburua\nErredakzioa 2020-11-01 10:00\nDuela bi urte izen-ematea kalean ere egin zuten.PHOT.OK\nDuela bi urte, Araban, 20.279 herritarrek eman zuten izena –euskaraz badakitenen edo ulertzen dutenen %13,4–. Gehiagorengana iristeko xedea dute antolatzaileek.\nAriketa egin nahi eta euskara ulertzen duten 16 urtetik gorako herritar guztiek dute Euskaraldiaren bigarren edizioan parte hartzeko aukera, eta izena eman beharko dute azaroaren 19ra bitartean. Edizio honetan parte hartuko duten lagunek ahobizi edo belarriprest rola aukeratu eta zehaztu beharko dute aldez aurretik, dagokien txapa jasotzeko.\nAurten bi aukera daude izena emateko, baina internet bidez egitea gomendatu dute antolatzaileek, "herri batzordeen kudeaketa lanak arintzeko eta osasun zein segurtasun neurriak errazago betetzeko". Izena online emateko formularioa dagoeneko martxan dago euskaraldia.eus atarian, eta 2018an parte hartu zutenei mezua bidali zaie.\nOrain dela bi urte, Araban, 20.279 herritarrek eman zuten izena –euskaraz badakitenen edo ulertzen dutenen %13,4–. Eta parte-hartze handieneko 15 eskualdeen artean izan zen Arabako Lautada (14.656) Gehiagorengana iristeko xedea dute antolatzaileek.\nRoletan desoreka nabarmena izan zen iaz Euskal Herri osoan: ia lautik hiru, ahobizi (%72,8). Araban ere berdin gertatu zen, erdia baino gehiago, ahobizi (%63,6). Hori zergatik gertatu zen, bi hipotesi izan ziren nagusi: bat, batez ere euskaltzaleek parte hartu zutela Euskaraldian; bestea, ez zela ondo ulertu belarriprest figura. Biak konpondu nahi dituzte: beste esparru batzuetara iritsi eta rolak hizkuntza portaerekin lotu.


Diego Lazkano - Wikipedia, entziklopedia askea.\nDiego Lazkano (Tolosa, 1736-Donibane Lohitzune, 1810) elizgizon frantziskotarra eta idazlea izan zen.\nDonibane Lohizune, 1810 (73/74 urte)\nTolosan jaio zen 1736an. Herriko eskribauaren semea, garai hartan ohikoa zen baina heziketa zabalagoa izanik. Fraide frantziskotarra ordenatu zen Bastidan. Eliz-ikasketetan zehar jatorrizko elizaren defendatzaile agertu zen. Elizaren aberastasun eta hierarki egiturarekin kritiko azaldu zen, kontzilioetan hartzen ziren erabakiak zalantzan jartzeraino.\n1789an Lasarteko Brigiden komentuko kapilau izendatu zuten. Garai honetan Usurbilgo parrokoak salatu zuen Inkisiziora "kanpotik zetozen berrikuntzei erakutsitako zaletasunagatik", hau da, frantziar Errepublikak onartutako Apaizen Konstituzio Zibila kristau fedearen kontrakoa ez zela defendatzeagatik. Honen ondorioz, Donostiako San Frantziskoko komentuan hilabete batez gartzeleratua, ondoren, 1792an, Logroñon erbesteratua izan zen.\nBaina bi urte barru, frantziarren inbasiopean Lasarten zegoen berriro ere, iraultzaileekin lankidetza estuan, burges ilustratuen talde bateko partaide, Romero eta Aldamar buru zirela. Lasarten ospatu ziren ezkontza zibilak bedeinkatzea izan zen bere deliturik handiena, bere ustez, ezkontza hitzarmen soila besterik ez baitzen, agintari zibilei zegokiena eta ez elizari.\nFrantsesek alde egin zutenean 1795ean erbesteratu behar izan zuen eta urte bat beranduago Godoyri bere kapeilantza berreskuratzeko instantzia eskatu zion, erantzunik jasoko ez zuena. Frantziar inbasiopean izandako jarrera defendatuz zenbait liburuxka argitaratu zituen Baionan. Ebanjelioa eta jatorrizko eliza aldarrikatuz, ezkontza zibilak bedeinkatuz bere jarrera defendatu zuen. Espainiar agintarien asmoak ezagutzen zituelako ihes egin zuela eta bere adinagatik berriz kartzelatik pasatzeko prest ez zegoela adierazi zuen. Berak idatzitako lehen liburuxkak Zizurkilgo bikarioa zen Jose Antonio de Olanoren erantzuna jaso zuen. Lazkanok berriz ihardetsi zuen kontzilioetan hartutako erabakiak Jaungoikoaren hitzetatik bereiztuz. 1800an Jose Antonio Carrerak Donostian beste liburuxka bat argitaratu zuen "Reparos de un anonimo contra lo que ha escrito el presbitero Lazcano sobre el matrimonio". Lazkanok berehala erantzun zuen beste foileto batekin, bere jarrerak azpimarratuz. Donibane Lohitzunen bizi izan zen 1810ean hil zen arte.\nHaren idazlanak Inkisizioaren zentsura jasan zuen bere heriotzaren ondoren ere. Marcelino Menendez Pelayok "espainiar heterodoxo"tzat hartu zuen "XVIII. mendeko seme desorekatua" zela esanez.\nLazkanok egindako itzulpenak ez dira nabarmendu, nahiz eta interesa izan. Aipagarriena 1786an Tolosan argitaratutako "Ensayo sobre la nobleza de los bascongados para que sirva de introducción a la Historia general de aquellos pueblos", Dom Sanadon frantzes benediktinoak Paben urte bat lehenago argitaratutako lanaren itzulpena.\n↑ Auñamendi Entziklopedia. Diego de Lazcano. .


kritiken hemeroteka » Errealitateak adina ertz eta (h)egi ditu fikzioak\n« Euskaltzaleak eta abertzaleak | Irudimenezko begiratu estetikoa »\nErrealitateak adina ertz eta (h)egi ditu fikzioak Mikel Asurmendi / Irunero, 2008-07\nMarearen erraietan nobelan murgilarazi —eta aztoratu— gintuen Jose Inazio Basterretxea idazleak. Eguneroko giza harreman eta pasadizo gordinez josi zituen istorio hura. Mandatariaren gerra-n berriz pasadizoak gerra garaikoak dituzu: 1936ko Espainiako Gerra Zibilekoak. Zehatzago izatera, eleberriaren argumentua 1938an gertatu zen Pirinio Zentralean: Aragoi eta Okzitania artean.\nHistorian gertaturako pasarte batean oinarritu eta eraiki du Idazleak Mandatariaren gerra. Gerraren osteko zenbait urtetara (Paris, 1958ko iraila) ekarri gaitu eta El Excelsior egunkariko Alberto Miguel Cardenas Foix kazetariaren hamaika erreportajez bilbatu eta irun du nobela.\nHonaino, istorioan kokatzeko nire ahalegina. Orain, literatur irakurle horrek, istorioaren gorabeherak zuk deskubrituko dituzun esperantzan, neronek berau irakurri ahala jaso ditudan inpresioak dituzu jarraian, sentipenak eta aburuak, hots.\nHasteko, nobelan askoz gehiago da imajina dezakezuna kontatzen zaizuna baino. Istorioa kazetari batek kontatua da, eta idatz moldea literario badarik ere, eleberrigileak literaturaren erretorikak eta ñabardurak landu beharrean, kazetaritza idazkera hobetsi du.\n(H)istorio(a)ko pasarteak oso zehatzak dira, baina pasarteak deskribatzeko eta lotzeko erabilitako teknikak eta erregistroak ez dizkizute istorio osoa eskaintzen. Zuk zerorrek garatu edo osatu behar duzu narrazioa.\nAurreko nobelan ez bezala, narratzeari uko egin dio oraingoan Jose Inazio Basterretxea idazleak. Gerra gertakari baten berri aurkitu zuen, eta gerrako kazetariaren larruan sartuta modu oso zurrunean idatzi du eleberria.\nMolde zurrunean idatzi izan arren, berau eleberria duzu. Gertakariaren hasiera eta bukaera dituzu eta pertsonaiek osatuta dago trama, mandataria izaki protagonista nagusia. Gerra gertakariak tarteko, maitasuna, herra, amarrua eta etsipena dituzu istorioaren osagaiak. Gerrako mandatariaren inguruan dabiltzan beste pertsonaiak —pertsonaia ankerrak nahiz inozoak— eta epikako pasadizoek osatzen dituzte pertsonaien izaera eta jitea.\nFuntsean, gertakarien araberako izakiak gara. Gertakari belikoetan ageri da pertsonaren zinezko aiurria. Muturreko egoeretan agertzen dira gure izatearen profila eta ertzak. Horregatik beragatik, egileak eleberri hau gauzatzerakoan, egin duen aukera literarioaren bitartez, pertsonaien profil “kamustua” osatu du, baita istorioaren gertakarien deskribapen “motza” egin ere.\nLiteratura funtsean artifizioa da, errealitatea eraikitzeko fikzioa. Errealitateak adina ertz eta (h)egi ditu fikzioak. Kasuon, irakurleon imajinazioak osa dezake istorioa, baita pertsonaiak osatu ere.\nLiteratura errealitatea itxuratzeko eta desitxuratzeko baliabidea da. Mandatariaren gerrako istorioetako paisaiak nahiz pertsonaien pasadizoak hamaika kolore eta mila fantasia gehiagorekin osa daitezkeela pentsatu dut. Aukera kontua da, gustu eta imajinazio kontua. Literaturak istorioa hitzez puzteko edo imajinazioari espazio librea emateko aukera ematen du. Jose Inazio Basterretxea eleberrigileak bigarren aukera egin du.


Pepe Rodriguez Sanchez (1946-2022): Sustraiak Laudion berreskuratu eta errotu zituen galiziarra - Laudio - Aiaraldea.eus\nPepe Rodriguez Sanchez (1946-2022): Sustraiak Laudion berreskuratu eta errotu zituen galiziarra\nTxabi Alvarado Bañares 2022-01-07 18:38\nPepe Rodriguez Sanchez, 2014an Aiaraldea Komunikabideak eginiko elkarrizketan. Behean, La Estación tabernan jarritako eskela, gaur. / Aiaraldea.eus\nUrtarrilaren 2an zendu zen Pepe Rodriguez Sanchez laudioarra. Pertsona aski ezaguna zen herrian, La Estación tabernan aritu izan baitzen urte luzez.\nGaliziako Cesuras herrian jaio zen Pepe Rodriguez Sanchez 1946. urtean. Garai hartan, herriko ume guztiek hitz egiten zuten galizieraz. Hala oroitu zuen Rodriguezek berak Aiaraldea Komunikabidearekin duela zenbait urte eginiko elkarrizketa batean: “Irakaslea izan ezik denok mintzatzen ginen galizieraz. Herrixka bateko eskola zen eta hori zen hitz egiten zen hizkuntza. Nik ez nuen inoiz inor gazteleraz egiten ikusi, eskolara iritsi arte”.\nBere hitzetan, galiziera “behe-mailako hizkuntza” kontsideratua zegoen. “Askok diote jo egiten zietela galizieraz hitz egiteagatik, niri ez zitzaidan inoiz halakorik gertatu. Baina beste edozein hizkuntza bezalakoa da: baditu bere aditzak, bere gramatika...”.\nZazpi urte zituenean utzi zuen bere herria Rodriguezek Euskal Herrira etortzeko, beharrak sortutako inmigrazio olatuen eraginez. Gaztelera ikusi zuen orduan, “hilabete baten bueltan”. Eta galiziera ahaztu.\nBaina handik hogei urtera berreskuratu zuen bere jatorrizko hizkuntza: “Gogoak sartu zitzaizkidan eta galdetu nion nire buruari...baina nolatan ahaztu zait galiziera?. Eta berreskuratu egin nuen”.\nEsan eta egin. Laudion eman dituen hamarkada guztietan zehar, Rodriguezek ez ditu bere galiziar sentimendua eta hizkuntzarekiko kontzientzia galdu. “Lan egiten dudan tabernako bezero galiziar batzuei galizieraz zuzentzen natzaie orain, eta batzuei kosta egiten zaie erantzutea”, azaldu zion Aiaraldea Komunikabideari elkarrizketan, eta hizkuntza gutxituen aldeko aldarri argia zabaldu zuen: “Galiziar batentzat garrantzitsuenak bere hizkuntza beharko luke izan. Galiziera galiziera da, katalana katalana, eta euskara euskara. Ez da beste edozein hizkuntza baino hobea edo txarragoa: gurea da”.


Perpaus jokatugabeekin osatutako denborazkoak [Sareko Euskal Gramatika]\nPerpaus jokatuekin osatutako denborazkoak\nPerpaus jokatugabeekin osatutako denborazkoak\nForma, testuingurua eta ordena\nBaina holako osagarriak ez ditugu eraikitzen beti perpaus jokatuen gainean, perpaus jokatugabeekin ere eraikitzen ditugu. Beraz, esan behar da denbora perpaus hauek jokatuak nahiz jokatugabeak izan daitezkeela, eta jokatugabeak direnean aditzoina, aditz izena edo partizipioa erabiltzen ahal ditugula. Berez denborazkotzat harturik ere, batzuetan denboraz besteko erlazioak sortzen dira.\nPartizipioa eta postposizio askeak\nPartizipioa + -ik / -ta\nPartizipioarekin eraikitako sortutakoan/sorturi(ka)koan erlatiboak ere denbora-balioa hartzen du ageriko izen ardatzik gabe osatuta dagoenean:\nHalakoetan zuzenean eransten zaio inesiboko atzizkia erlatiboari, eta -tutakoan/-turi(ka)koan forma eratzen da. Ikusitakoan edo jakindakoan bezalakoak berriagoak dira.\nEz dago esaterik hura gelako ate honetatik sartzen ikusitakoan zer sentitu nuen. (Mutuaren hitzak, Etxeberria, H.)\nPostposizio askeak eta forma konplexuak, berriz, zuzenean lotzen zaizkio gobernatzen duten partizipioari: -tu arte/aurretik/ondoan/orduko…; -tuz gero.\nAdizki jokatuko perpausen forma murriztua dira horietako batzuk, adizki laguntzailea, -en menderagailua eta batzuetan aspektu morfema ere isilean dituena:\netorri den arte, etorri zen arte, etortzen den arte, etor dadin arte → etorri arte\netorri den orduko, etortzen den orduko → etorri orduko\netorri denez gero → etorriz gero\nBatzuetan partizipioa aditz laguntzailerik gabe uzten dugu:\nZuk alde egin bezain laster lasaitu egingo da. (Manhattan Transfer, John Dos Passos / Lopez de Arana)\nJosteta hitza entzun orduko, nigandik apartatu zen brastakoan. (Argizariaren egunak, Lertxundi, A.)\nEuskal Herriko Laborantza Ganberaren egoitzak erosi ondoan, orain konponketa lanak abiatuko dituzte. (“Prestakuntzarako egoitza estreinatu dute Baionan”, Eneko Bidegain, Euskal Herria saila, Berria)\nEz dut zu etorri arte afalduko, halere. (Ordaina zor nizun, Joxe Mari Urteaga)\nHorietan guztietan laguntzailea sartzen ahal da: egiten duzun bezain laster, entzun nuen orduko, eta abar. Partizipioari –ta edo –rik erantsirik, esanahia zabaldurik geratzen da:\nIrri eginen zenuke ikusirik nolako xalotasunaz predikatzen didan. (Harreman arriskutsuak, Choderlos de L. / Jon Muñoz)\nHori “ikusi ondoren, ikusiko bazenu, ikusi baituzu, ikusteagatik…” bezala uler dezakegu, nolakoa den testuingurua.\nHala ere, denak ez dira adizki jokatuko perpausen forma murriztuak: etorri eta gero eta etxeratu gabe adibidez:\netorri eta gero = *etorri den eta gero\netxeratu gabe = *etxeratu den gabe\nKonparaziozko maila-hitza daramaten -tu bezain laster eta -tu baino lehen ere perpaus jokatuen forma murriztuak dira:\nsartu den bezain laster → sartu bezain laster ( EGLU-V, 306)\nLehenxeago azaldu dugunez, forma jokatuak bezala, gertakarien arteko denbora-erlazioa adierazteko erabiltzen dira horiek ere, egituraz konparaziozkoak diren arren1.\nPartizipioari -ta edo -( r)ik atzizkiak erantsiz ere askotariko esanahia duten perpausak eratzen dira, denborazkoak ere bai:\nIkuskatze lanak amaiturik, Zaitak meskita beste aldetik inguratu, eta ogia, gozokiak eta tabakorria erosirik, Midak kalezulora itzuli zen. (Mirarien kalezuloa, Nagib Mahfuz / Patxi Zubizarreta)\nEtxean sarturik, haurra ikusi zuten Maria bere amarekin eta, ahozpezturik, gurtu; ondoren, beren kutxatilak zabalduz, eskuerakutsiak eskaini zizkioten: urrea, intsentsua eta mirra. (Elizen arteko Biblia, Askoren artean)\nPartizipioaren ordez aditzoina erabiltzen dute perpaus horietan zenbait euskalkik:\nHiru itzuli horiek bukatu artio, ez du nehork eskubiderik sartzeko horien buluztera. (Luzaiden gaindi, Angel Aintziburu / Jean Baptiste Etxarren)\nBehin atera, eta sartu ondoren berriz ere atera artio pasatzen den denbora horretan lurrak bere buruari buelta oso bat eman dio. (XX. mendearen argi-itzalak, Salaburu, P.)\nAldiz zuri, Gaxuxa, ez adiorik eta ikus artio! (“Arrastatze”, Herria)\nAdlatiboa ere erabiltzen da, lorpena adierazten duten perpaus jokatu nahiz jokatugabeetan:\nUr ttanttek zeharkatzen zuten haren aurpegia afalorduan etxera ginenean. ( Izuztarri, Luis Daniel Izpizua)\nGauean, biok etxera ginenean, gezurra zirudien hogeita lau ordu baizen ez zirela iragan bezperan Gernikatik etorri nintzela. ( Grand Placen aurkituko gara, Onaindia, M.)\nElizkizunetik irten eta etxera bezain laster, malenkonia sakon bat jabetu zen Faediseneko neskez. (Gauza baten ametsa, Pier Paolo Pasolini / Josu Zabaleta)\nBestalde, adlatibo konplexuagoak ere badira, mendeko perpausean aditzaren lekua hartzen dutenak:\nBa bainan etxera orduko bihotza ttipitu zitzaion (Janpierre Arbelbide, Xipri Arbelbide, X.)\nEtxera orduko, zerua ilun zegoen (Putzu, "Txillardegi") 2.\nAditz-izenarekin osatutako izenlagunek ere inesiboko atzizkia har dezakete: sartzerakoan, sartzekoan… Ageriko izenik ez duenean denbora-balioa hartzen dute: -tzerakoan/-tzekoan.\nEskaileran gora egin nuen; eta neure gelara berriro sartzerakoan, osaba Feliperi neure barrua hustutzera deliberatu nintzen (Putzu, "Txillardegi", 17)\nEtxera sartzekoan entzun ditut orduk ( Antzerti aldizkaria)\nBerriz kimari ekin zioten; orria euri antzo uldu zen, eta zakura sartzekoan, esku zuri ta beltxa, berariz edo ustekabean bata besterengana zoazin eta lana atsegin zitzaien. (Mireio, "Orixe")\nBestalde, -tzean eta -tzerako formek zuzenean hartzen dute postposizio-atzizkia:\nInstintiboki bilatzen du: tabernetara sartzean bazter guztiak arakatzen ditu, sarrerara so gelditzen da ea sartzen den; Erriberatik pasatzean behin baino gehiagotan harrapatu du bere burua inguruka 11. atariaren aurretik. (Ugerra eta kedarra, Sonia Gonzalez)\nIturria ireki, erantzi (edo alderantziz), eta, hanka sartzerako, txikia marruka. (Ai, ama, Arantxa Iturbe, 44)\nMotina hasterako, giltzak kendu genizkien kartzeleroei (Errotarria, Jokin Urain,125)\nSartzean ez naiz ohartu neoizko letrero bat dagoela ate gainean, arku gaina eginez. (Sarrionandia)\nKostata, baina zuk entenditu zenuen, Meotz honetara etortzerakoan. (Baina bihotzak dio, Montoia, X.)\nEta ikhustean laztu zen Zakarias, eta ikhara jauzi zitzaion. (Biblia Saindua III, Duvoisin)\nBizkaierazko -tu(k)eran formak ere egitura hori du, [aditz-izena + inesiboko atzizkia], alegia:\nni hara heldueran = ni hara heltzean\natetik sartukeran ikusten dira lau mahai kedarra baino baltzagoak (Hau mundu arrano hau, "Batxi")\nPostakutxara sartukeran bihotza bere onera bueltatu zitzaion ( Txistu y tamboliñ aldizkaria)\nHerria inguratzen dogu arbola artean doan bidezidor batetik eta kanposantura heldukeran galtzada hartuko dogu Olabe auzoraino, handik gero Zaldibarko erdi aldera joateko. ( Oiz egin webgunea)\nEtxe aretan sartukeran baserriko ikastola politta gomutan yakoe. (Azalpenak, "Lauaxeta")\n1 Adizki laguntzailea, -en menderagailua eta aspektu marka hainbat egituratan isiltzen da, eta partizipioa besterik ez da geratzen agerian:\nkonparaziozkoetan (eskatu adina salduko duzue),\nkontzesiozkoetan (oihukatu arren ez dizu entzun),\nerlatiboetan (nik egin lana),\njuntaduran ere adizki laguntzailea eta aspektu morfema isil daitezke (gaur erosi eta biharko jango ditugu perretxikoak)\n2 Adlatibo honen inguruan ere bada eztabaidarik: isilean iritsi gisako aditzen bat duen (etxera [iritsi] orduko), edo -tu morfema (etxera[tu] orduko); hiztegiko partizipioa den, edo kokaguneak eragindako partizipio sintaktikoa… Lorpena adierazten duten predikatu batzuetan partizipioaren lekua hartzen duela besterik ez dugu esango hemen\nEuskara Institutua, EHU, "Perpaus jokatugabeekin osatutako denborazkoak", Sareko Euskal Gramatika (SEG), www.ehu.eus/seg


Ba al zenekien EGK-ko argitalpen guztiak zure e-mailean dohainik jaso ditzakezula? Ba al zenekien EGK-ko argitalpen guztiak zure e-mailean dohainik jaso ditzakezula?\nBa al zenekien EGK-ko argitalpen guztiak zure e-mailean dohainik jaso ditzakezula? Proposamen askoren artean aukeratu dezakezu… edo, hobeto: denak aukeratu ditzakezu.\nNahi baduzu, sei-hileroko Ahotik At aldizkaria jaso dezakezu, zeinetan, esaterako, emakume eta gazte direnei buruz, aisialdi hezitzaileari buruz zein gazteen eta komunikabideen arteko harreman korapiltsuari buruzko elkarrizketak, analisia eta iritzia aurkituko duzun. Nahiago baduzu, Hizpideak urteroko liburuxka ere jaso dezakezu; bertan, gazte baserritarrei buruz edo gazteentzako alokairuei buruzko radiografia sakonak aurkituko dituzu, esaterako. Bestalde, EGK Digitala buletina duzu, Gazteriaren Kontseiluak azken hilabetean egin dueneran jakinaren gainean egon zaitezen.\nHor ez da zerrenda bukatzen: hilero-hilero Berriz Berri agenda izan dezakezu, elkarteen ikastaro, tailer eta proposamenekin. Gainera, informeak, memoriak… dituzu ere. Harpidetu zaitez nahiago duzun argitalpenetara edo guztietara. Zure e-mail helbidea besterik ez duzu sartu behar. Ah, eta ez ahaztu RSS harpidetza ere egin dezakezula, agenda, EGK-ren berriak edo prentsaren azken titularren berri izateko. Ateraiozu probetxua www.egk.eus orrialdeari!


Fotonikak laborategitik ekoizpen-lineara eramaten du kalitate-kontrola\nlight! SECPHOren magazine teknologikoak IK4-TEKNIKERen artikulu bat argitaratu du, nekazaritzako elikagaien sektorean aplikatutako sentsoreen garapenari buruzkoa.\nSentsore aurreratuen garapena erronka handia da bere baitan, teknologia heterogeneoak integratzeko prozesua behar baitu. Teknologia heterogeneo horiek, gainera, gero eta konplexuagoak dira, bai indarreko araudien eskakizunengatik, bai eragiketa-egoeran erantzuteko premiengatik eta merkatuaren eskariarengatik. Bada, gailu horiek konektatuta egon behar dute, seguruak izan behar dute, baita kostuan efizienteak izan ere, eta modu autonomoan eta arretarik eman gabe jarduteko gai izan behar dute.\nTestuinguru horretan, teknologia fotonikoak sentsoreetan integratzeko lanean ari da IK4-TEKNIKER, linean neurketak egin ditzaten, askotariko industria-sektoreetan aplikatzeko gero (horien artean, nekazaritzako elikagaien sektorean). Neurketak “laborategitik intereseko gunera” lekualdatzea da xedea, prozesuen monitorizazioa nahiz kalitate-kontrola hobeak izan daitezen.\nHala, IK4-TEKNIKERek “Fotonikak laborategitik ekoizpen-lineara eramaten du kalitate-kontrola” izeneko artikulua argitaratu du light! magazine teknologikoaren hirugarren edizioan (SECPHO-Southern European Cluster in Photonics & Optics-ena da magazinea), eta, bertan, sentsore aurreratuen garapenaren garrantzia eta konplexutasuna azaltzen ditu, eta elikagai-industrian gailu horiek ezartzeko aukerak aztertzen.\nDeskarga ezazu artikulu osoa.


Gamiz-Fikako Udala - Gabonetako Kanpusa eta Ohitura osasuntsuak hitzaldia Derion\nGabonetako Kanpusa eta Ohitura osasuntsuak hitzaldia Derion\nEuskadi Txirrindulari Fundazioaren Gela Pedagogikoak 'Gabonetako Kanpusa'ren edizio berrirako izen-emate epea ireki berri du. Aurten, abenduaren 27tik 29ra garatuko da eta 6 eta 14 urte bitarteko gaztetxoek ekintza ugariz jositako egonaldia izango dute prest. Egonaldia Derion prestatu da, Seminario Ohiaren atzekaldean kokatuta dagoena\nKanpusaren ateak goizeko 9.30etatik 18.30etara irekitak egongo dira egunero eta ez da aspertzeko astirik izango. Goizez txirrindula izango da protagonista, bide-hezkuntza eta mekanika tailer interesgarriak, besteak beste, ikasiz eta ondoren, irteerak eginez, batzutan txirrindulari profesionalekin bat. Arratsaldez, aldiz, multikirola, jolasak, izotz patinajea, PIN-era bisita... Opariak ez dira faltako, ezta ezhusteko politak ere.\nGainera, ostirala 29an, arratsaldez, ohitura osasuntsuak bultzatzeko hitzaldi interesgarria garatuko da, zeinean bizitza osasuntsuagoa eramateko oinarrizko gomendioak eskainiko baitzaizkie guraso eta seme-alabei. Arratsaldeko 17.30etatik aurrera, era erraza eta ulergarrian, bizitza osasuntsuagorantz jotzeko elikadura, hidratazioa, atseden hartzea eta kirola egitea zein garrantzitsu diren azalduko da. Jardunaldi hau publikoari irekia da, ez bakarrik kanpuseko ume eta horien gurasoentzat.\nLaburbilduz, giro osasuntsuan kirola egiteko egonaldi bikaina, lagunak egiteko aproposa ere, etenik gabeko ekintza ugaritan gozatzen duten bitartean. Izen-emate epea abenduaren 18an amaituko da, eta salneurria 100 euro dira, hamaiketakoa, bazkaria eta askaria barne.\nInformazio gehiago jasotzeko, 94 454 51 27 zenbakira deitu edota aula@fundacioneuskadi.eus idatzi daiteke.


Artikulu hau hobetzeko lanean ari da EH Trikitixa Elkartea lankidea.\nEleuterio Tapia (Asteasu, Gipuzkoa, 1926ko irailaren 26a - 1988ko irailaren 18a) musikaria eta herri kirolaria izan zen. Trikitilaria, hainbat eta hainbat erromeria alaitu zituen; beste trikitilari batzuen maisu izan zen, besteak beste, bere iloba Joseba Tapiarena. Herri kiroletan ere bere eskuetatik pasa zen Iñaki Perurena adibidez.\nAsteasuko Errotaberrieta baserrian jaio zen, Andazarratetik gertu. Mutegia baserrian bizi izan zen (Muttaia Asteasuko euskalkian, Mindegia euskara batuan). Aita Jose Tiburtzio Tapia izan zuen eta ama Maria Julia Amenabar, hamabost senideetan bederatzigarrena.\nHerri kirolarekin lotura estua izan zuen. Besteak beste, segalari lanetan, hiru sega-apustu eta Euskadiko Sega Txapelketa bat irabazi zituen.\nSoinu txikiari dagokionez, etxetik jaso zuen musikarako afizioa, bere ama Maria Juliak aho-soinua jotzen zuenez eta aita Jose Tiburtziok bertsotan egiten zekienez. 14 urterekin Santa Eske, Gabon Eske eta horrelakoei esker aurreratutako diruarekin auzoko bati soinu txiki bat erosi zion. Villabonan soinu handia jotzen zuen batekin abiatu zituen lehen ikasketak, Tolosako beste batekinjarraitu zuen gero. Hala ere, Jazinto Rivas Elgetarekin egin zituen aurrerapenik handienak eure etxera ekarri zutenean Eleuterioren irakasle, Elgetak ohiko zuen baldintzetan: eguneko hamar pezeta eta mantenua.\nAsteasuko Plaza Nagusian haren omenezko eskultura bat dago, Tomas Ugartemendiak egina. 2018ko abenduaren 1ean Euskal Herriko Trikitixa Elkarteak Eleuterio Tapia bera zen festa liburua aurkeztu zuen, Joxean Agirrek Eleuterioren bizitzari buruz idatzia.\n↑ Agirre Odriozola, Joxean. (2018). Eleuterio Tapia bera zen festa. Euskal Herriko Trikitixa Elkartea ISBN 978-84-946685-3-1..


Carlos Peñaren 24 orduz igerian ekimeneko laguntzaileei eskertza - BALEIKE ZUMAIAKO ODOL EMAILEAK\nCarlos Peñaren 24 orduz igerian ekimeneko laguntzaileei eskertza\nZumaiako Odol Emaileak 2019-10-18 18:50\nAurreko astebukaeran Zumaian bizi izan genuen esperientziaren ondoren, Zumaiako Odol Emaileak hura antolatzen eta laguntzen ibili zirenei parte hartzea aitortu eta emandako laguntza eskertu nahi diegu.\nGipuzkoako Odol Emaileen elkartetik bertako lehendakaria den Sabin Urcelay-ren bitartez, Carlos Peña igerilariak odola ematearen garrantzia eta kontzentziazioa sustatzeko proposatu zuen ekimenaren berri eman zigun.\nHorrela sortu zen Carlos Peñak 24 orduz Urola ibaian zehar igeri egiteko ekimena. Handik aurrera ekimena prestatzeko oztopo denak erraz gainditzea lortu genuen, laguntzaile asko izan bait genituen.\nItxas-Gain piragua elkartearekin harremanetan jarri ginen, Carlos Peñari laguntza emateko ezinbestekoa bait ziren bi piragua eta Zodiak bat. Berehala antolatu ziren, Carlosi 24 orduetan txandak antolatzeko, baita igerilariak egin beharreko ibilbideak, ordutegia, itsasaldiak e.a.\nTaosa igeri elkartea ere bertan izan dugu, Carlos Peñaren erronka hasieran eta amaieran aldamenean igeri eginez eta hamaiketakorako edariak muxutruk ekarriz.\nUdala ere gurekin sentitu dugu uneoro eta Arritxu Iribar bertako ordezkari bezala, ekimena borobiltzeko osagai nagusia izan da.\nA3 diseinu eta inprimategia ere aipatu nahi dugu, herrian jarritako kartelen diseinua eta kopien gastuak beregain hartu dituztelako.\nHerritar ugari inguratu ziren gure karpara beraien laguntza eskaintzera. 31 herritarrek eman zuten izena astebukaeran, beraien odola behar dutenei eskaintzeko azaldu dira eta hori ere eskertzekoa da.\nEkimen honen sustatzaile eta igerilari izan den Carlos Peñari eskerrak eman nahi dizkiogu bihotzez bere ekintza, ausardia, eskuzabaltasuna eta bere helburua bete duelako.\nMila esker guztioi, Zuen laguntzarik gabe ezinezkoa izango bait zen ekimen hau gauzatzea.\nEta gogoratu: EMAN ODOLA, EMAN BIZIA.\nZUMAIAKO ODOL EMAILE ELKARTEA